**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 6 Δεκεμβρίου 2024, ημέρα Παρασκευή και ώρα 10.05΄, στην Αίθουσα **«Προέδρου Αθανασίου Κωνστ. Τσαλδάρη» (223)**  του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την Προεδρία της Προέδρου αυτής, κυρίας Θεοδώρας Μπακογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών «Παρεμβάσεις στην οργάνωση και τη λειτουργία του Υπουργείου Εξωτερικών».

Στη συνεδρίαση παρέστησαν η Υφυπουργός Εξωτερικών, κυρία Αλεξάνδρα Παπαδοπούλου, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάσης Κωνσταντίνος, Γκολιδάκης Διαμαντής, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Κακλαμάνης Νικήτας, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Δούρου Ειρήνη (Ρένα), Κασιμάτη Ειρήνη (Νίνα), Πολάκης Παύλος, Δελής Ιωάννης, Κομνηνάκα Μαρία, Παπαναστάσης Νικόλαος, Συντυχάκης Εμμανουήλ, Βιλιάρδος Βασίλειος, Αναγνωστοπούλου Αθανασία (Σία), Οικονομόπουλος Τάσος, Καζαμίας Αλέξανδρος, Ζερβέας Αλέξανδρος και Σαράκης Παύλος.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Κυρίες και κύριοι συνάδελφοι, καλημέρα σας. Να ξεκινήσουμε τη συζήτησή μας για τις αλλαγές του οργανισμού του Υπουργείου Εξωτερικών. Τις έχετε μπροστά σας. Κυρία Υπουργέ, θέλετε να ξεκινήσετε εσείς κάποια λόγια πριν δώσω τον λόγο στους Εισηγητές;

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Ευχαριστώ πολύ, κυρία Πρόεδρε, κυρία Υπουργέ. Το κατατεθέν σχέδιο νόμου υπό τον τίτλο «Παρεμβάσεις στην Οργάνωση και λειτουργία του Υπουργείου Εξωτερικών», το οποίο έχω την τιμή να παρουσιάσω σήμερα, αποσκοπεί στην κάλυψη δύο βασικών, για την αποτελεσματικότερη άσκηση των αρμοδιοτήτων του Υπουργείου Εξωτερικών, αναγκών.

Αφενός, την ενίσχυση του με ανθρώπινο δυναμικό ικανό να ανταποκριθεί στο εύρος των καθηκόντων που καλείται να ασκήσει κατά τη διάρκεια της υπηρεσίας του, στις διπλωματικές και προξενικές αρχές της εξωτερικής υπηρεσίας και τα οποία καλύπτουν αρμοδιότητες ενός μεγάλου τομέα της δημόσιας διοίκησης και αφετέρου, την αναβάθμιση των κτιριακών υποδομών που στεγάζουν τις αρχές μας, διπλωματικές και προξενικές, καθώς και του εξοπλισμού τους προς όφελος της διεθνούς εικόνας της χώρας αλλά και της αρτιότερης εξυπηρέτησης και του απόδημου ελληνισμού, των Ελλήνων που είναι στο εξωτερικό αλλά γενικότερα και των ατόμων τα οποία έρχονται στις προξενικές και διπλωματικές αρχές για συνεργασία με την Ελλάδα.

Πέραν αυτών, με το προτεινόμενο σχέδιο νόμου, επιχειρείται η βελτίωση σειράς διοικητικών θεμάτων, καθώς και η νομοτεχνική βελτίωση σε συγκεκριμένες διατάξεις. Ειδικότερα σε ότι αφορά στον κλάδο των πτυχιούχων διοικητικών υπαλλήλων, με τα άρθρα 48 και 49 του νομοσχεδίου, αυξάνονται κατά 100 οι οργανικές θέσεις. Αναβαθμίζονται τα τυπικά προσόντα διορισμού στον κλάδο διοικητικού προξενικού και καθιερώνεται ειδικός γραπτός διαγωνισμός για την εισαγωγή στο συγκεκριμένο κλάδο. Οι προτεινόμενες ρυθμίσεις επιδιώκουν να καλύψουν την ανάγκη του Υπουργείου Εξωτερικών για άμεση στελέχωση των αρχών της εξωτερικής υπηρεσίας με νέους υπαλλήλους, με κατάρτιση συναφή με τα καθήκοντα που θα κληθούν να ασκήσουν.

Σε ότι αφορά στις κτιριακές υποδομές, με τη διάταξη του άρθρου 64 του προτεινόμενου νομοσχεδίου περιέρχεται στο Υπουργείο Εξωτερικών η διοίκηση και διαχείριση των ακινήτων κυριότητας του ελληνικού δημοσίου τα οποία στεγάζουν διπλωματικές και προξενικές αρχές, ώστε το Υπουργείο Εξωτερικών να μπορεί να τα διαχειριστεί, να τα επισκευάσει, να τα συντηρήσει, να τα αναβαθμίσει ενεργειακά, αλλά και να οικοδομήσει ή να αγοράσει νέα κτίρια προκειμένου να καλύψει τις ανάγκες στέγασης των αρχών της εξωτερικής υπηρεσίας.

Ως προς τις λοιπές ρυθμίσεις, μεταξύ άλλων, εισάγεται για πρώτη φορά άρθρο με το οποίο καθορίζεται το περιεχόμενο των επετηρίδων των υπαλλήλων όλων των κλάδων του Υπουργείου Εξωτερικών, καθώς και η διαδικασία τήρησης και επικαιροποίησής τους. Τροποποιείται το σύστημα αξιολόγησης των υπαλλήλων, ώστε να ανταποκρίνεται στα ειδικά τους καθήκοντα που συναρτώνται με τις αρμοδιότητες και την αποστολή του Υπουργείου Εξωτερικών και καταργούνται οι εξετάσεις για την προαγωγή από τον βαθμό του γραμματέα α’ στο βαθμό του συμβούλου β’, των υπαλλήλων των κλάδων διπλωματικού, Ο.Ε.Υ. και συμβούλων και γραμματέων επικοινωνίας.

Είναι προφανές, ότι με το πέρασμα των χρόνων ο οργανισμός του Υπουργείου Εξωτερικών χρειάζεται να εκσυγχρονίζεται και να ανταποκρίνεται στις ανάγκες που προκύπτουν και στο πλαίσιο αυτό πιθανόν, σε βάθος χρόνου, να υπάρξουν και άλλες μικρές τροποποιήσεις ή μεγαλύτερες τροποποιήσεις που θα ανταποκρίνονται στις συνεχώς επερχόμενες αλλαγές. Ευχαριστώ πολύ.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ευχαριστούμε πολύ, κυρία Υπουργέ. Πριν δώσω τον λόγο στους Εισηγητές να σας ανακοινώσω ότι η δεύτερη συνεδρίαση θα γίνει τη Δευτέρα, ώρα 12.00’ για την ακρόαση των εξωκοινοβουλευτικών προσώπων, δηλαδή των εκπροσώπων του ΥΠ.ΕΞ.. Την Τρίτη 10 Δεκεμβρίου στις 10.00’ για την κατ’ άρθρον συζήτηση και τη Δευτέρα 16 Δεκεμβρίου για τη β’ ανάγνωση στις 15.00’.

Τώρα, να ξεκινήσω με τους Εισηγητές. Πρέπει να προτείνετε φορείς. Παρακαλώ, κύριε Κτιστάκη, να προτείνετε τους φορείς.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Ευχαριστώ πολύ, κυρία Πρόεδρε. Τους διαβάζω και θα σας τους δώσω και αναλυτικά με τα στοιχεία επικοινωνίας των εκπροσώπων. Ένωση Διπλωματικών Υπαλλήλων, Ειδική Νομική Υπηρεσία, η Ένωση Εμπειρογνωμόνων, Ένωση Διπλωματικών Υπαλλήλων Ο.Ε.Υ., η Ένωση Ακολούθων Τύπου, ο Σύλλογος Μηχανικών Επικοινωνιών και Πληροφορικής, ο Σύλλογος Πτυχιούχων Διοικητικών, ο Σύλλογος Διοικητικών Γραμματέων και ο Σύλλογος Επιμελητών.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Το κατάλαβα, προτείνετε να έρθουν όλοι οι Σύλλογοι του Υπουργείου Εξωτερικών. Μάλιστα. Η κυρία Δούρου;

**ΡΕΝΑ ΔΟΥΡΟΥ (Ειδική Αγορήτρια της Κ.Ο. «ΣΥΡΙΖΑ»):** Ναι.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Συμφωνείτε.

Κύριε Μάντζο;

**ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας):** Κυρία Πρόεδρε, αν μου επιτρέπετε, εντελώς συμπληρωματικά στα όσα είπε ο καλός συνάδελφος, ο Σύλλογος Πτυχιούχων Διοικητικών Υπαλλήλων, νομίζω ειπώθηκε ήδη, το Σωματείο Κλάδου Π.Ε. Διοικητικού Προξενικού και ο Σύλλογος Υπαλλήλων Κλάδου Διοικητικής και Λογιστικής Υποστήριξης του Υπουργείου Εξωτερικών, είναι μέσα, νομίζω ότι είμαστε πλήρεις, τα υπόλοιπα τα είπε ο κ. Κτιστάκης, ευχαριστώ.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Πολύ ωραία, ευχαριστώ πολύ.

Κύριε Κτιστάκη, έχετε τον λόγο.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Ευχαριστώ, κυρία Πρόεδρε. Κύρια Υπουργέ, κυρίες και κύριοι, με το προτεινόμενο σχέδιο νόμου, επικαιροποιείται ο ισχύων Οργανισμός του Υπουργείου Εξωτερικών του ν. 4781/2021, με σκοπό την αντιμετώπιση δυσλειτουργιών που διαπιστώθηκαν από τη πρώτη εφαρμογή του. Συγκεκριμένα, με στοχευμένες τροποποιήσεις ρυθμίζονται θέματα σχετικά με την οργάνωση και λειτουργία του Υπουργείου και ιδίως σχετικά με την Ελληνική Διπλωματική Ακαδημία, την υπηρεσιακή κατάσταση των υπαλλήλων του Υπουργείου και τα κτίρια που στεγάζουν Διπλωματικές και Προξενικές Αρχές της Ελλάδας. Με απώτερο σκοπό όλων αυτών να διασφαλιστούν η αποτελεσματικότερη άσκηση των αρμοδιοτήτων των υπηρεσιών, τόσο της κεντρικής υπηρεσίας, όσο και των Αρχών εξωτερικής υπηρεσίας, καθώς και ο εκσυγχρονισμός σε ανθρώπινο δυναμικό και υποδομές.

Οι βασικές διατάξεις του σχετικού περιεχομένου του σχεδίου νόμου περιλαμβάνονται σε τρία κεφάλαια, από το Β’ μέχρι και το Δ’. Στο κεφάλαιο Β’, η Διπλωματική Ακαδημία μετονομάζεται πλέον σε Ελληνική Διπλωματική Ακαδημία και επιπλέον αυτού επέρχονται σημειακές μεταβολές, όπως για παράδειγμα, η επέκταση της συνεργασίας της και με άλλους εθνικούς και διεθνείς δημόσιους και ιδιωτικούς φορείς προς το σκοπό υλοποίησης εκπαίδευσης των υποψηφίων Ακολούθων Πρεσβείας. Υπενθυμίζω, ότι μέχρι σήμερα προσδιορίζεται συνεργασία με το Εθνικό Κέντρο Δημόσιας Διοίκησης και Αυτοδιοίκησης, η απάλειψη ορισμένων από τους σκοπούς της Ελληνικής Διπλωματικής Ακαδημίας, ο επανακαθορισμός της ιδιότητας των μελών του Εκπαιδευτικού Συμβουλίου αυτής, καθώς και των αρμοδιοτήτων του και η φοίτηση σε αυτήν.

Με το κεφάλαιο Γ’, ρυθμίζονται ζητήματα αναφορικά με τη διοικητική οργάνωση του Υπουργείου Εξωτερικών και την υπηρεσιακή κατάσταση των υπαλλήλων του. Ενδεικτικά και μεταξύ άλλων, συστήνονται τρεις νέες θέσεις προσωπικού με σχέση εργασίας Ιδιωτικού Δικαίου Αορίστου Χρόνου Δ.Ε. κατηγορίας για τη στελέχωση της τεχνικής υπηρεσίας. Επανακαθορίζονται οι αρμοδιότητες συγκεκριμένων οργανικών μονάδων του Υπουργείου, για τη προώθηση και ανάπτυξη της συνεργασίας των υπηρεσιών του Υπουργείου με τον Ο.Ο.Σ.Α., καθώς και με την Ελληνική Εταιρεία Εξαγωγικών Πιστώσεων για τη διαμόρφωση των ελληνικών θέσεων στο ζήτημα των εξαγωγικών πιστώσεων.

Ρυθμίζονται ζητήματα για τις αναρρωτικές άδειες που δικαιούνται οι υπάλληλοι του Υπουργείου Εξωτερικών. Επίσης, προστίθεται ξεχωριστό άρθρο για τις άδειες μητρότητας και ανατροφής τέκνου, δεδομένου, ότι δεν συνιστούν αναρρωτικές άδειες.

Ρυθμίζονται θέματα σχετικά με την καταβολή νοσηλίων στους υπαλλήλους του Υπουργείου που υπηρετούν στις Αρχές της εξωτερικής υπηρεσίας, προκειμένου να αρθεί τυχόν αμφισβήτηση σε σχέση με τις οριζόντιες προβλέψεις του Ενιαίου Κανονισμού Παροχών Υγείας του Ε.Ο.Π.Υ.Υ..

Ρυθμίζονται θέματα αναφορικά με το μητρώο των υπαλλήλων, το πλαίσιο αξιολόγησης αυτών και την τήρηση πινάκων κατά σειρά αρχαιότητας Επετηρίδας, για πρώτη φορά μάλιστα, όπως είπε και η κυρία Υπουργός.

Προβλέπεται η κατάργηση των μετατάξεων προς το Υπουργείο Εξωτερικών, καθώς και η διενέργεια γραπτής δοκιμασίας για τη πραγματοποίηση εσωτερικών μετατάξεων για υπαλλήλους των ρητά οριζόμενων κλάδων.

Συμπληρώνονται οι διατάξεις του άρθρου 340 του ν. 4781/2021 για τη θέση των υπαλλήλων του Υπουργείου σε αυτοδίκαιη ή δυνητική αργία.

Επανακαθορίζεται το πλαίσιο προαγωγής υπαλλήλων του διπλωματικού κλάδου, καθώς και του λοιπού αναφερόμενου προσωπικού και μεταξύ άλλων μειώνεται κατά περίπτωση ο χρόνος απαιτούμενης υπηρεσίας στον κατεχόμενο βαθμό για την προαγωγή στον επόμενο. Και προβλέπεται η σύμφωνη αντί της απλής γνώμης του Υπηρεσιακού Συμβουλίου στις προαγωγές των υπαλλήλων διαφόρων κλάδων.

Προβλέπεται επίσης, η απονομή του βαθμού του Πρέσβεως σε πληρεξούσιο Υπουργό Α’, σύμφωνα με τις ειδικότερες προϋποθέσεις και εφόσον υπάρχει κενή οργανική θέση.

Προβλέπεται, επίσης, η απονομή του βαθμού του Πρέσβεως σε Πληρεξούσιο Υπουργό Α’ σύμφωνα με τις ειδικότερες προϋποθέσεις και εφόσον υπάρχει κενή οργανική θέση. Ακόμα, προβλέπεται η απονομή προσωρινά Πρεσβευτικού βαθμού σε Σύμβουλο Πρεσβείας Α’ σύμφωνα με τις ειδικότερες προϋποθέσεις προκειμένου να του ανατεθεί η Διεύθυνση Διπλωματικής Αρχής Δυσμενών Συνθηκών χωρίς να μεταβάλλεται η υπαλληλική ιεραρχία και η αρχαιότητα ούτε οι αποδοχές εσωτερικού. Προσδιορίζονται τα κριτήρια για τον χαρακτηρισμό των Αρχών Δυσμενών Συνθηκών ως υποκατηγορίας των Αρχών Ειδικών Συνθηκών. Επιτρέπεται η παραμονή στην υπηρεσία για δύο έτη και όχι πέραν του 67ου έτους της ηλικίας ανεξάρτητα από τη συμπλήρωση 35ετούς δημόσιας υπηρεσίας για υπαλλήλους συγκεκριμένων κλάδων καθώς και για το Επιστημονικό Προσωπικό της Ειδικής Νομικής Υπηρεσίας.

Επέρχονται αλλαγές στον Κλάδο Διοικητικού Προξενικού με σκοπό την ενίσχυσή του με νέο εξειδικευμένο προσωπικό που θα προέλθει από γραπτό διαγωνισμό προσαρμοσμένο στις ανάγκες του Υπουργείου ενώ παράλληλα λαμβάνονται μέτρα για την άμεση κάλυψη κενών οργανικών θέσεων από επιτυχόντες του διαγωνισμού Α.Σ.Ε.Π. της Προκήρυξης 2Γ/2022. Συμπληρώνεται το πλαίσιο πρόσληψης στις Αρχές Εξωτερικής Υπηρεσίας του προσωπικού με σύμβαση εργασίας Ιδιωτικού Δικαίου Ορισμένου Χρόνου ρυθμίζοντας θέματα όπως το περιεχόμενο της σύμβασης, η αναπροσαρμογή της αντιμισθίας κατά την ανανέωση της σύμβασης ή και πριν από αυτή, το όριο ηλικίας πρόσληψης, η υπαγωγή του προσωπικού με ελληνική ιθαγένεια στο ελληνικό ή επιτόπιο καθεστώς ασφάλισης ρυθμίζοντας αντίστοιχα και τα θέματα συνταξιοδότησης, αποζημίωσης επιδομάτων και λοιπών.

Ειδικά για το προσωπικό που έχει προσληφθεί με σχέση εργασίας Ιδιωτικού Δικαίου Αορίστου Χρόνου στις Αρχές Εξωτερικής Υπηρεσίας, βάσει προϋφιστάμενου νομοθετικού πλαισίου, επιτρέπεται η αναπροσαρμογή του ύψους της Αποζημίωσης Υπηρεσίας Αλλοδαπής μέχρι το οριζόμενο κατά περίπτωση ποσοστό χωρίς προσαυξήσεις λόγω οικογενειακών βαρών και στέγασης.

Στο Κεφάλαιο Δ του σχεδίου νόμου ρυθμίζονται σημαντικά θέματα που αφορούν τα κτίρια που στεγάζουν τις ελληνικές διπλωματικές και προξενικές αρχές. Συγκεκριμένα, ορίζεται ότι ποσοστό ύψους 10% επί των αδιάθετων καθαρών εισπράξεων των Προξενικών Τελών και Δικαιωμάτων εγγράφεται σε ύψος στον Προϋπολογισμό του Υπουργείου Εξωτερικών προκειμένου να καλυφθούν αποκλειστικά δαπάνες για τη συντήρηση και επισκευή κτιρίων κυριότητας του ελληνικού δημοσίου, τα οποία στεγάζουν διπλωματικές και προξενικές αρχές της Ελλάδας συμπεριλαμβανομένων των ακινήτων που λειτουργούν ως πρεσβευτικές ή προξενικές κατοικίες.

Η διοίκηση και διαχείριση κατά την οριζόμενη έννοια των ακινήτων κυριότητας του ελληνικού δημοσίου, τα οποία στεγάζουν διπλωματικές και προξενικές αρχές της Ελλάδας συμπεριλαμβανομένων των ακινήτων που λειτουργούν ως πρεσβευτικές ή προξενικές κατοικίες περιέρχεται χωρίς αντάλλαγμα στο Υπουργείο Εξωτερικών. Τα έσοδα από τη διοίκηση και διαχείριση των ανωτέρω ακινήτων διατίθενται στο Υπουργείο Εξωτερικών, το οποίο τα διαχειρίζεται αποκλειστικά με σκοπό την κάλυψη των στεγαστικών του αναγκών στην αλλοδαπή, συμπεριλαμβανομένης της οικοδόμησης, συντήρησης, επισκευής ή ενεργειακής αναβάθμισης υφιστάμενων ακινήτων καθώς και αγορά της μίσθωσης νέων.

Σημειώνεται ότι στο σχέδιο νόμου επισυνάπτεται παράρτημα με τον κατάλογο των ακινήτων. Η σημαντική αυτή ρύθμιση είναι απαραίτητη για το Υπουργείο Εξωτερικών είναι σε θέση να γνωρίζει καλύτερα τις ανάγκες των κτιρίων που στεγάζονται οι υπηρεσίες του σε όλο τον κόσμο και θα πρέπει να είναι σε θέση το ίδιο να τα διαχειρίζεται και να τα συντηρεί για την επωφελέστερη αξιοποίησή τους επ’ ωφελεία βέβαια συνακόλουθα και του κρατικού προϋπολογισμού.

Κυρίες και κύριοι, όπως ανέφερε και η κ. Υπουργός, στο προκείμενο σχέδιο νόμου εστιάζει και στοχεύει τόσο στην ενίσχυση του ανθρώπινου δυναμικού, το οποίο θα έχει τις ικανότητες, τις δυνατότητες και τα μέσα να εκπληρώσει ενδεδειγμένα τα καθήκοντά του όσο και σε αναβάθμιση των κτιριακών υποδομών που στεγάζουν τις Διπλωματικές και Προξενικές Ελληνικές Αρχές. Αμφότερα τα στοιχεία αυτά αποσκοπούν στην αποτελεσματικότερη λειτουργία του Υπουργείου Εξωτερικών ως ενιαίο σύνολο. Σας ευχαριστώ.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ευχαριστώ πολύ, κ. Κτιστάκη. Πριν δώσω τον λόγο στον κ. Μάντζο, να σας ενημερώσω κυρία Υπουργέ, ότι η Επιτροπή Εξωτερικών και Άμυνας, σε προγενέστερη συνεδρίασή της, είχε ομοφώνως εισηγηθεί την αύξηση του επιδόματος αλλοδαπής στους διπλωματικούς υπαλλήλους που υπηρετούν στο εξωτερικό. Ο λόγος για αυτό είναι ότι οι πληροφορίες που μας έχουν έρθει είναι ότι υπάρχει πάρα πολύ μεγάλο πρόβλημα στις αιτήσεις των διπλωματικών να πάνε στο εξωτερικό λόγω πλήρους αδυναμίας να επιβιώσουν με τα ενοίκια ιδιαίτερα στις Ηνωμένες Πολιτείες, αλλά και σε άλλες χώρες. Θα ήθελα να σας ενημερώσω ότι, ως Πρόεδρος της Επιτροπής Εξωτερικών, επικοινώνησα με τον Υπουργό Οικονομικών, τον κ. Χατζηδάκη, και τον ενημέρωσα για την ομόφωνη απόφαση της Επιτροπής Εξωτερικών και Άμυνας και από κει και πέρα τουλάχιστον το αίτημα σε ότι μας αφορά, εν όψει κατάρτισης του Προϋπολογισμού, έχει μεταβιβαστεί. Ευχαριστώ πολύ.

Τον λόγο έχει ο κ. Μάντζος, Εισηγητής της Μειοψηφίας.

**ΣΤΑΥΡΟΣ ΜΙΧΑΗΛΙΔΗΣ:** Κυρία Πρόεδρε, μου επιτρέπετε μια ερώτηση;

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Παρακαλώ, κύριε Μιχαηλίδη.

**ΣΤΑΥΡΟΣ ΜΙΧΑΗΛΙΔΗΣ:** Αυτό που ζητήσατε ισχύει για όλους τους υπαλλήλους στις Προξενικές και Πρεσβευτικές Υπηρεσίες μας στο εξωτερικό;

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Εννοείται, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Εννοώ και για τους υπαλλήλους του Υπουργείου Άμυνας;

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Κατάλαβα τι εννοείτε. Εννοείτε για τους ανθρώπους οι οποίοι υπηρετούν στο εξωτερικό. Τις ίδιες ανάγκες έχουν και οι στρατιωτικοί, τις ίδιες ανάγκες έχουν και οι διπλωματικοί και οι διοικητικοί.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ πολύ.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Τον λόγο έχει ο κύριος Δημήτριος Μάντζος, Εισηγητής της Μειοψηφίας.

**ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας)**: Ευχαριστώ πολύ, κυρία Πρόεδρε. Κυρία Υπουργέ, κυρίες και κύριοι συνάδελφοι. Εισάγεται σήμερα ένα σχέδιο νόμου του Υπουργείου Εξωτερικών, μια από τις εξαιρετικά σπάνιες νομοθετικές πρωτοβουλίες του εν λόγω Υπουργείου και που μάλιστα δεν είναι κύρωση διεθνούς συνθήκης αλλά είναι μια γνήσια νομοθετική πρωτοβουλία. Υπό αυτή την έννοια και με δεδομένη τη μικρή συχνότητα ανάλογων πρωτοβουλιών θεωρούμε αυτή τη συγκεκριμένη παρούσα ευκαιρία, μια σπάνια ευκαιρία για να επιτευχθεί πρόοδος σε αυτό που ονομάζουμε θεσμική μεταρρύθμιση, θεσμικό εκσυγχρονισμό του Υπουργείου σε επίπεδο διοικητικής διάρθρωσης και λειτουργίας.

Θα φανεί κατά τη διάρκεια των συνεδριάσεων της Επιτροπής μας εάν πρόκειται για κάτι τέτοιο, αν και οι πρώτοι οιωνοί δεν καταμαρτυρούν κάτι ανάλογο. Και αυτό, διότι επειδή είπατε κυρία Υπουργέ, ότι πράγματι η πρόθεση είναι να προχωρήσουν παρεμβάσεις στην οργάνωση και τη λειτουργία του Υπουργείου, δεν αμφισβητείται η πρόθεση, είναι το ίδιο το έδαφος, ο ν. 4781/2021, ο ισχύων οργανισμός που δημιουργεί πληθώρα προβλημάτων τα οποία ήδη από το 2021 είχαμε επισημάνει.

Επειδή αυτή η συζήτηση γίνεται επί της αρχής, έχει αξία να θέσουμε νομίζω προς το παρόν ορισμένες γενικές παραδοχές, να αναμείνουμε κυρίως στην ακρόαση των φορέων την ερχόμενη Δευτέρα, που είναι βέβαιο ότι θα μας διαφοροποιήσουν σε επιμέρους πτυχές του σχεδίου νόμου, και να επιφυλαχθούμε εξ αυτού του λόγου για την τελική τοποθέτησή μας ενόψει και των επόμενων συνεδριάσεων.

Υπενθυμίζω βεβαίως, ότι το 2021, όταν η τότε η πολιτική ηγεσία του Υπουργείου είχε υποβάλει προς ψήφιση το σχέδιο οργανισμού, το κίνημά μας είχε εκφράσει σοβαρές επιφυλάξεις και ενστάσεις, είχε καταψηφίσει επί της αρχής και βεβαίως, όπως παγίως κάναμε, είχαμε υπερψηφίσει μια σειρά διατάξεων οι οποίες ήταν σε θετική κατεύθυνση ή υπήρξαν αναγκαίες. Είχαμε από τότε υποστηρίξει ότι για παράδειγμα το όριο ηλικίας αποχώρησης των διπλωματικών υπαλλήλων αφυπηρέτησης στα 65 είναι μη αποδοτικό. Οι θέσεις μας ήταν πάντοτε η εξίσωση με άλλους λειτουργούς του δημοσίου χώρου και αυτό είναι κάτι το οποίο παραμένει εκκρεμές.

Είχαμε διαγνώσει ήδη από τότε την υποβάθμιση των ευρωπαϊκών υποθέσεων ως αντικείμενο στο Υπουργείο Εξωτερικών με την κατάργηση της Γενικής Γραμματείας και βεβαίως, παγία υπήρξε η δική μας ανησυχία και όχι μόνο δική μας, νομίζω όλου του σώματος, για την υποχρηματοδότηση του Υπουργείου των Εξωτερικών η οποία δυστυχώς συνεχίζεται. Συνολικά είχαμε τότε διαγνώσει πως το σχέδιο νόμου τότε, ο ήδη οργανισμός ισχύων δεν περιείχε θεσμικές αλλαγές που να είναι γνήσιες μεταρρυθμίσεις και έτσι το είχαμε καταψηφίσει.

Δυστυχώς, το γεγονός ότι επιχειρείται η τροποποίηση διατάξεων μάλλον αποσπασματικό και σημειακό τρόπο, επιβεβαιώνουν αυτές τις επιφυλάξεις μας τότε, όπως και οι άλλες εξελίξεις που έχουν ήδη εμφιλοχωρήσει. Για παράδειγμα, το Υπουργείο Εξωτερικών δεν έχει ένα αυτοτελές υπουργικό χαρτοφυλάκιο ευρωπαϊκών υποθέσεων, ενώ μιλούμε όλοι για την ανάγκη να ενισχύσουμε την κοινή εξωτερική πολιτική, πολιτική ασφάλειας της Ευρωπαϊκής Ένωσης. ιδίως μετά τις παγκόσμιες εξελίξεις. Εμείς ως χώρα δεν έχουμε ένα διακριτό υπουργικό χαρτοφυλάκιο ευρωπαϊκών υποθέσεων. Και υπό αυτό το πνεύμα της εποικοδομητικής κριτικής προσεγγίζουμε το παρόν σχέδιο νόμου.

Στη διαδικασία θα θέλαμε να επισημάνουμε ότι ίσως η δημόσια διαβούλευση θα μπορούσε να είναι μακρύτερη σε χρόνο, υπό την έννοια ότι είναι μια πρωτοβουλία που έρχεται μετά από τέσσερα χρόνια λειτουργίας του οργανισμού. Δεν φαίνεται προφανής πίεση χρόνου. Ωστόσο ακόμα και σε αυτό τον περιορισμένο χρόνο μπορέσαμε να αλιεύσουμε σημαντικά σχόλια από φορείς που οφείλει θεωρώ ότι η κυβέρνηση αλλά και η Βουλή να εκτιμήσουμε, θα είναι χρήσιμες αυτές οι απόψεις που θα εκφραστούν και από τους φορείς επί των άρθρων και θα το βρούμε μπροστά μας και την Τρίτη στην επί των άρθρων συνεδρίαση.

Θα ήταν σημαντικό και νομίζω ότι ανεμένετο - και ιδίως με δεδομένη την ιδιότητα και της αναπληρώτριας Υπουργού ως υπηρεσιακού - να έχουμε μεγαλύτερη περίοδο διαβούλευσης με τους υπηρεσιακούς παράγοντες και ιδίως τους διπλωματικούς υπαλλήλους, ώστε να έχουν γίνει πρώτον κατανοητά και δεύτερον σεβαστά πολλά αιτήματα δικά τους, που έχουν να κάνουν με την υπηρεσιακή τους εξέλιξη, με τον ρόλο τους μέσα στην διπλωματία της χώρας μας. Και να δείξουμε ακριβώς ότι και η πολιτεία δείχνει σεβασμό και αναγνωρίζει το έργο της πληθώρας των υπαλλήλων του Υπουργείου.

Δεν θα κάνω εδώ την παρέκβαση, η οποία ίσως χωρεί σε σχέση με την παραίτηση του προϊσταμένου της Γενικής Διεύθυνσης Πολιτικών Υποθέσεων του Υπουργείου Εξωτερικών πρόσφατα με μια αρκετά αιχμηρή αιτιολογία, αλλά νομίζω ότι θα συμφωνήσουμε όλοι ότι δεν πρέπει να καταλείπονται αμφιβολίες για το ότι η εξωτερική μας πολιτική εμπεριέχει, και εν πάση περιπτώση, ασκείται με τους διπλωματικούς μας υπαλλήλους και όχι ερήμην των διπλωματικών μας υπαλλήλων και του διπλωματικού κλάδου που, αν μη τι άλλο, εγγυάται τη συνέχεια των εθνικών μας θέσεων.

Επί της ουσίας λοιπόν, με δεδομένη την κρισιμότητα των στιγμών σε διεθνές επίπεδο και επειδή μεταβάλλονται συνεχώς οι συνθήκες από τον πολυπολικό κόσμο, είναι σαφές ότι η αναβάθμιση της διεθνούς παρουσίας της χώρας μας είναι θεμελιώδους σημασίας τόσο σε διμερές όσο και σε πολυμερές επίπεδο. Και είναι πάρα πολύ θετικό για παράδειγμα ότι η χώρα μας έχει αναλάβει πρωτοβουλίες για να γίνει αυτή η αναβάθμιση του ρόλου της. Είναι σημαντικό και πολύ θετικό ότι εκλεγήκαμε μη μόνιμο μέλος του Συμβουλίου Ασφαλείας του Ο.Η.Ε.. Αλλά, το αμέσως επόμενο ερώτημα είναι, αν έχουμε αυτή τη στιγμή ως χώρα τα μέσα και το σχέδιο, ώστε να πετύχουμε το σκοπό μας, που πλέον έχει παγκόσμια διάσταση. Για παράδειγμα, είναι εφικτό να έχουμε αυτή τη στιγμή πλήρως στελεχωμένη την πρεσβευτική μας υπηρεσία στις Ηνωμένες Πολιτείες ή συγκεκριμένα στη Νέα Υόρκη; Κατά πόσο είναι εύκολο να έχουμε πλήρως στελεχωμένο εκεί και αν είναι οικονομικά εφικτό να έχουμε έμπειρους διπλωμάτες στη Νέα Υόρκη.

Νομίζω ότι, αυτή τη στιγμή, με δεδομένο ότι οι διπλωμάτες αντί να είναι στην πρωτοπορία, φαίνεται να δίνουν τον αγώνα της καθημερινότητας, φοβάμαι ότι δεν έχουμε αυτές τις δυνατότητες. Για να έχουμε μία εξωτερική πολιτική επιτυχή, πρέπει να έχουμε επαρκή και κατάλληλη στελέχωση από την μία και επαρκείς πόρους και υλικά μέσα από την άλλη πλευρά. Είναι μια συζήτηση που θα την τεκμηριώσουμε την επόμενη εβδομάδα στον Κρατικό Προϋπολογισμό του 2025, ότι μετά την οικονομική κρίση που έχει βαρύτατο οικονομικό τίμημα, δεν έχει υπάρξει ουσιαστική ενίσχυση του Προϋπολογισμού του Υπουργείου Εξωτερικών, ο οποίος παραμένει στο 0,13% του Κρατικού Προϋπολογισμού, στον οποίο Προϋπολογισμό δεν πρέπει να μας διαφεύγει ότι ενσωματώνονται και απόρρητες δαπάνες, δαπάνες οι οποίες έχουν να κάνουν με εισφορές της χώρας μας σε διεθνείς οργανισμούς.

Άρα, είναι βαθιά προβληματικό το ότι παρά τη λαμπρή διπλωματική παράδοση της χώρας μας, ο διπλωματικός κλάδος φαίνεται να μην είναι ελκυστικός πια, τουλάχιστον όσο ήταν στο παρελθόν. Επαναλαμβάνω μια διαπίστωση των διπλωματών μας, ότι δίνουν τον αγώνα για την καθημερινότητα και δεν μπορούν να πρωτοπορήσουν στην εκπροσώπηση της χώρας μας.

Είναι πάρα πολλά αυτά τα οποία θα πούμε, τουλάχιστον επί των άρθρων, για την εξέλιξη των διπλωματικών υπαλλήλων, για την περιβόητη «απόλυτον εκλογήν». Ή έννοιες αόριστες, όπως η «καταφανής υπεροχή» στις κρίσεις και στις προαγωγές για την έλλειψη της διαφοροποίησης, τις δυσμενείς τοποθετήσεις σε χώρες ειδικών συνθηκών και άλλα σημεία, επί των άρθρων. Διατάξεις οι οποίες εμφανίζονται αρνητικές και επηρεάζουν την επαγγελματική και λειτουργηματική υπόσταση του διπλωματικού υπαλλήλου αλλά και την προαγωγή του.

Για τα ζητήματα προσωπικού, για να μην μείνουμε μόνο στους διπλωμάτες, αν και στο διπλωματικό κλάδο επιμένουμε, ότι η βασική εστία διαφωνίας είναι το ηλικιακό όριο εξόδου. Γνωρίζουμε ότι είναι θέμα χρόνου, ενδεχομένως η συμμόρφωση, οι δικαστικές αποφάσεις, έως ότου αυτές τελεσιδικήσουν. Αλλά, ως τότε τι πρέπει να κάνουμε; Μπορούμε να διατηρήσουμε αυτό το στρεβλό μοντέλο του 65 + 2 με υπουργικές αποφάσεις, οι οποίες ίσως θα εκδίδονται με αθρόο ρυθμό ή πρέπει να πάμε σε ένα πιο συγκεκριμένο μοντέλο, σε ένα κλειστό αριθμό παρατάσεων για συγκεκριμένες θέσεις ευθύνης, ώστε να μην υπάρχει κομματική εκμετάλλευση. Όχι μόνο από εσάς, από οποιαδήποτε κυβέρνηση κατ’ ανάγκη αυτής ακριβώς της δυνατότητας παρατάσεων.

Είναι θετικό το ότι το Υπουργείο Εξωτερικών έχει στο παρελθόν, και με κυβερνήσεις ΠΑΣΟΚ, ενισχυθεί με κλάδους, δεξιότητες και επαγγελματικές κατηγορίες και από άλλες επιστήμες, πέραν των κλασικών διπλωματικών, οι Οικονομικοί και Εμπορικοί Ακόλουθοι, προφανώς οι πτυχιούχοι διοικητικού προσωπικού ή οι Ακόλουθοι Τύπου.

Κάθε μία από αυτές τις κατηγορίες υπαλλήλων έχουν, στο πλαίσιο της δημόσιας διαβούλευσης, καταθέσει πολύ σοβαρές προτάσεις και παρατηρήσεις. Υπάρχουν αιτήματα για παράδειγμα τους διπλωματικούς υπαλλήλους οικονομικών και εμπορικών υποθέσεων και ανησυχίες για τις μεταφορές δομών από άλλα υπουργεία, το Οικονομικών, το Ανάπτυξης. Αναρωτιούνται πώς θα ανταποκριθούν, με δεδομένη την υποστελέχωση του κλάδου. Υπάρχουν σοβαρά θέματα ανισοτήτων στα επιδόματα κατοικίας και της άδειας ανατροφής, που εντοπίζουν μηχανικοί επικοινωνίας και πληροφορικής. Οι διοικητικοί υπάλληλοι, οι πτυχιούχοι διοικητικοί υπάλληλοι, μιλούν για ανισότητα στην εξέλιξη τη δική τους, σε σχέση με την εξέλιξη των πτυχιούχων του υπόλοιπου δημόσιου τομέα στα άλλα Υπουργεία. Υπάρχουν αιτήματα από τους κλάδους Διοικητικού Λογιστικού, του Διοικητικού Προξενικού, τους Ακολούθους Τύπου.

Κλείνω με αυτό κυρία Πρόεδρε, με τους Ακόλουθους Τύπου. Κάνω μία γέφυρα σε μία έννοια, που δυστυχώς στην πατρίδα μας αργήσαμε ίσως να την ανακαλύψουμε, τη δημόσια διπλωματία, την προβολή και την υποστήριξη των θέσεων της χώρας στο εξωτερικό, την πληροφόρηση και την επικοινωνία με ακροατήρια, κυρίως τρίτων χωρών και την παγκόσμια κοινή γνώμη, με στόχο την άσκηση επιρροής και άσκηση ήπιας ισχύος. Με αυτή την έννοια θεωρώ και θεωρούμε ότι η Ελλάδα οφείλει να εργαστεί ακόμα πιο επίμονα, πιο συστηματικά, για την ενίσχυση της δημόσιας διπλωματίας, μέσα σε ένα στρατηγικό συνεκτικό σχεδιασμό και με διάφορες επιμέρους μορφές, την πολιτιστική διπλωματία, την αξιοποίηση και τη δικτύωση με τη διασπορά.

Και αυτό οφείλει να το κάνει βασιζόμενη, κυρίως, στο κατάλληλο εξειδικευμένο προσωπικό, το οποίο ήδη διαθέτει, με αναγκαία προσόντα, γνωστικά υπόβαθρα, δεξιότητες. Να βγάλει τον κλάδο αυτό από την limbo κατάσταση στην οποία βρίσκεται. Να δημιουργήσει γραφεία δημόσιας διπλωματίας, εκεί όπου πραγματικά υπάρχει η ανάγκη και να αξιοποιήσει εκεί το προσωπικό, κι όχι στην κεντρική υπηρεσία, όπου μαθαίνουμε ότι τα δύο τρίτα των υπαλλήλων βρίσκονται στην κεντρική υπηρεσία και όχι στο εξωτερικό και σε χώρες ειδικών συνθηκών, εκεί όπου κρίνεται αναγκαία η σχετική δραστηριότητα. Προφανώς, πάντα με συντονισμό από την κεντρική δομή, όπου φυσικά δομές κρίσιμες και αξιώματα κρίσιμα, θέσεις κρίσιμες, όπως ο Εκπρόσωπος Τύπου, οφείλει να έχει εμπειρία και αυξημένο κύρος.

Κλείνω, κυρία Πρόεδρε, επαναλαμβάνοντας ότι για εμάς είναι κρίσιμο να ακουστούν με σαφήνεια οι θέσεις των αρμόδιων φορέων στη διαδικασία και να μελετηθούν και τα υπομνήματα που θα μας υποβάλλουν και από εμάς αλλά και από την κυβέρνηση. Ως κατακλείδα, επιλέγω να εκφράσω και πάλι την πάγια και διαχρονική στήριξη του ΠΑΣΟΚ - Κινήματος Αλλαγής στην καθημερινή προσπάθεια του προσωπικού του Υπουργείου των Εξωτερικών, των ανθρώπων που βρίσκονται πίσω από τους πολιτικούς στόχους, τις πολιτικές που ακολουθούνται.

Θεωρώ ότι είναι υποχρέωση της πολιτείας και της κυβέρνησης αλλά και του Κοινοβουλίου, να ακούει αυτούς τους ανθρώπους, να διαβουλεύεται μαζί τους, να προχωρήσει σε αναγκαίες παρεμβάσεις, με μόνο στόχο την επιτυχή υλοποίηση της εξωτερικής πολιτικής και την αναβάθμιση της διεθνούς παρουσίας και εκπροσώπησης της χώρας σε όλο τον κόσμο. Σας ευχαριστώ πολύ, κυρία Πρόεδρε.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ευχαριστώ πολύ τον κ. Δημήτριο Μάντζο.

Τώρα, εκ μέρους του ΣΥ.ΡΙΖ.Α., η Ειδική Αγορήτρια, κυρία Ρένα Δούρου.

**ΕΙΡΗΝΗ (ΡΕΝΑ) ΔΟΥΡΟΥ (Ειδική Αγορήτρια της Κ.Ο. του ΣΥ.ΡΙΖ.Α.):** Ευχαριστώ πολύ, κυρία Πρόεδρε. Κυρία Υπουργέ, να μου επιτρέψετε να έρθω να συνεπικουρήσω το σχόλιο της Προέδρου σε σχέση με τα έξοδα του δυναμικού μας στο εξωτερικό και να πω, κυρία Πρόεδρε, αναφέρατε το χαρακτηριστικό παράδειγμα της Νέας Υόρκης, αλλά για σκεφτείτε ότι στα λεγόμενα δυσμενή -κακώς κατ’ εμέ, αλλά στη διπλωματική υπάρχουν δυσμενή πόστα- μπορεί να χρειαστεί, για λόγους ασφάλειας, το ενοίκιο να είναι και πιο ακριβό και να είναι χωρίς επιλογή για τον ακόλουθο μας εκεί.

Θα μου επιτρέψετε, ενώ δεν πιστεύω στα οριζόντια μέτρα, γιατί τα οριζόντια μέτρα απλά τι κάνουν, δεν άρουν την ανισότητα, την αναπαράγουν. Δεν θεωρώ, λοιπόν, ότι όσον αφορά, αφού όλοι εδώ συνομολογούμε ότι κάπως αλλιώς θα πρέπει να είναι η αποζημίωση στην αλλοδαπή, δεν θα πρέπει να το σκεφτόμαστε με όρους ότι, αν είσαι στη Νέα Υόρκη ας το προτεραιοποιήσουμε, αν δεν είσαι στη Νέα Υόρκη και είσαι στο Ισλαμαμπάντ, τη βγάζεις, αν μου επιτρέπετε τη λαϊκότροπη έκφραση, καθαρή.

Εμείς, με το παρόν σχέδιο νόμου της κυβέρνησης, θέλουμε να απαντήσουμε σε δύο ερωτήματα και να σας καλέσουμε, αν θέλετε, να τα απαντήσουμε μαζί. Το πρώτο είναι, χρειάζονται παρεμβάσεις στην οργάνωση και τη λειτουργία του ΥΠ.ΕΞ.; Το δεύτερο ερώτημα είναι αν ναι, γιατί γνέφετε, γνέφω, αν ναι αυτό υπηρετεί το παρόν σχέδιο του νόμου.

Λέμε και διατρανώσουμε, ότι η απάντηση στο πρώτο ερώτημα είναι χωρίς δισταγμό θετική, ειδικά μάλιστα στη σημερινή συγκυρία, που τρέχουν οι εξελίξεις ακόμα πιο κοντά στη γειτονιά μας, όπως λέμε στη διπλωματική αργκό, με τη Μέση Ανατολή, με τον πόλεμο στην Ευρώπη και στην Ουκρανία, ο οποίος δεν τελειώνει, λαμβάνει επικίνδυνες μορφές και με τις ανακατατάξεις που έχουμε στην παγκόσμια σκηνή, με την άνοδο του παγκόσμιου νότου, με τη νέα προεδρία στις Η.Π.Α..

Άρα εισηγούμαστε, ότι ναι, θέλουμε η Ελλάδα να έχει ένα σύγχρονο, να έχει έναν αποτελεσματικό οργανισμό για το Υπουργείο Εξωτερικών, που να εξυπηρετεί τα εθνικά συμφέροντα, να προωθεί τη διεθνή μας θέση και τις προτεραιότητες της εξωτερικής μας πολιτικής και θέλουμε κι έναν ορθολογικό και λειτουργικό Οργανισμό που να ανταποκρίνεται στις ανάγκες της σύγχρονης διπλωματίας.

Αν λοιπόν το συνομολογούμε αυτό, το αμέσως επόμενο που θέλω να μοιραστώ μαζί σας, εκ μέρους του ΣΥ.ΡΙΖ.Α. είναι, ότι για αυτή τη διαπίστωση απαιτούνται τολμηρές τομές και απαιτούνται τολμηρές τομές στα καίρια ζητήματα και της χρηματοδότησης και της υποστελέχωσης. Ήδη, με αφορμή την εισηγητική παρέμβαση της κυρίας Προέδρου, καταλαβαίνετε ποια είναι η στάση του ΣΥ.ΡΙΖ.Α.-Προοδευτική Συμμαχία» για τα ζητήματα της χρηματοδότησης και θα πρέπει να καταρριφθεί και αυτό το στερεότυπο που υπάρχει για τους υπηρετούντες τα εθνικά μας συμφέροντα εκτός χώρας.

Είναι ένα στερεότυπο που τους απαξιώνει και τους φέρνει με όρους κοινωνικού αυτοματισμού, έναντι άλλων επαγγελματικών ομάδων ή και Λειτουργών, ενώ η κατάσταση είναι τραγική, ιδίως γι’ αυτούς που πρώτοορκίζονται και όπου, όπως έχουμε πει και κατ’ ιδίαν και με δημόσιο λόγο, ένας άνθρωπος- άνδρας ή γυναίκα- με αυτά τα προσόντα, δεν έχει πια κανένα κίνητρο, βάσει της μισθοδοσίας, να έρθει να υπηρετήσει στο Υπουργείο Εξωτερικών και να μην πάει κάπου αλλού. Άρα, χρειαζόμαστε τολμηρές τομές, ξαναλέω, τομές που θα προσφέρουν στις διπλωματικές αρχές της πατρίδας μας τα κατάλληλα εργαλεία και δυνατότητες για εξωστρεφείς δράσεις.

Και πάμε στο δεύτερο ερώτημα, υπηρετεί αυτή την κατεύθυνση το παρόν σχέδιο νόμου; Κυρία Υπουργέ, κυρίες και κύριοι συνάδελφοι, λέω- και θα το δούμε και τη Δευτέρα και την Τρίτη- ότι δεν το υπηρετεί στο βαθμό που επιβάλλουν οι σημερινές συνθήκες, ενώ υπάρχει και το ενδεχόμενο, όπως θα δούμε και με κάποιες αναφορές σε συγκεκριμένα άρθρα, βεβαίως θα έχουμε την ευκαιρία- όπως είπε και ο κ. Μάντζος- και τη Δευτέρα και την Τρίτη να τα συζητήσουμε και με την ακρόαση των Φορέων, υπάρχει το ενδεχόμενο από ορισμένες επιλογές, αντί να λυθούν αυτά, να επιδεινωθούν κάποια προβλήματα και να επιδεινωθεί ξαναλέω και η υποστελέχωση και η υποχρηματοδότηση και έτσι μιλάμε για εξελίξεις που διαψεύδουν τις επαγγελίες της Κυβέρνησης, τόσο περί του επιτελικού κράτους, όσο και περί του ρόλου του ΥΠ.ΕΞ.. Για το δε επιτελικό κράτος, αυτές οι εξελίξεις είναι πρωί-μεσημέρι-βράδυ, για το ρόλο του ΥΠ.ΕΞ., όχι τόσο πολύ.

Θα το δούμε και από τους Φορείς κατά την ακρόαση, θα μπορούσε μάλιστα να μιλήσει κανείς και περί υποκρισίας εναντίον των Λειτουργών του Υπουργείου, αν μάλιστα συνδέσει- όπως ήδη υπονόησε και ο Εισηγητής από μέρους του ΠΑΣΟΚ- το παρόν νομοσχέδιο με τον προϋπολογισμό του ΥΠ.ΕΞ., που πόρρω απέχει από το να ανταποκρίνεται στις ανάγκες του Υπουργείου και στο διεθνές περιβάλλον. Θα έχουμε την ευκαιρία να τα πούμε και στον Προϋπολογισμό, αλλά συνδέονται γραμμικά και επαγωγικά, διότι ξέρετε πάρα πολύ καλά ως διπλωμάτισσα καριέρας, τον τρόπο με τον οποίο κινείται και επενδύει η Τουρκία σε σοβαρή και πολυεπίπεδη, αναβαθμισμένη ποιοτικά παρουσία και για την οικονομία του χρόνου, δε θα επεκταθώ στα του Προϋπολογισμού, διότι αν βγάλεις τις εισφορές στους διεθνείς Οργανισμούς, εάν, για παράδειγμα, αφαιρέσεις, που μέσω ΥΠ.ΕΞ. οδηγείται βοήθεια στην Ουκρανία, δεν μπορώ να καταλάβω- γι’ αυτό σας μιλάω και ενδεχομένως για εμπαιγμό και υποκρισία των Λειτουργών του Υπουργείου- ποιος είναι ο καθαρός, όπως λέμε, προϋπολογισμός για το Υπουργείο.

Επανέρχομαι ουσιαστικά, σε ανθολόγηση κάποιων κρίσιμων προβληματικών, κατά τη γνώμη μας, άρθρων και βεβαίως αναμένω, με ιδιαίτερο ενδιαφέρον, τον σχολιασμό σας και ελάτε να πάμε μαζί στο άρθρο 37 στην παράγραφο 4. Εκεί, κυρία Υπουργέ, διαβάζω: «Οι προαγωγές από τον βαθμό του συμβούλου πρεσβείας Α στο βαθμό του πληρεξούσιου Υπουργού Β και από το βαθμό του πληρεξούσιου Υπουργού Β στο βαθμό του πληρεξούσιου Υπουργού Α, ενεργούνται κατ’ απόλυτη εκλογή. Αιτιολογία απαιτείται μόνο στην περίπτωση κατάδηλης υπεροχής υποψηφίου που παραλείπεται».

Αυτή, κυρία Υπουργέ, η εισαγωγή της κατ’ απόλυτο εκλογή, εμείς τι διαβάζουμε ότι σημαίνει εκλογή χωρίς κριτήρια, που διασφαλίζουνε ένα βαθμό αντικειμενικότητας, όπως συμβαίνει ως τώρα. Ένα βαθμό αντικειμενικότητας μην την ανοίξουμε κουβέντα, γιατί γνωρίζετε πολύ περισσότερα από μένα, που θα μπορούσατε να αντιλέξετε, στο εάν σε κάποιες επιλογές υπήρχε, αντικειμενικότητα.

Άρα, χωρίς εξέταση του ατομικού φακέλου προσόντων και χωρίς δυνατότητα προσφυγής κατά ενδεχόμενης άδικης κρίσης, δεν το προσωποποιώ, απευθύνομαι και στους συναδέλφους κύριοι συνάδελφοι, αφού μόνη μου είμαι, ότι είναι και μια βαθύτατη προσβολή στη διαφάνεια και στην αρχή της χρηστής διοίκησης αυτό. Ξαναλέω, δεν κάνω δίκη προθέσεων, αλλά αυτό το κατ’ απόλυτη εκλογή, ουσιαστικά, ο πιο καλοπροαίρετος και ιδίως εσείς που είστε νομικοί, αφού με κοιτάνε δύο συνάδελφοι νομικοί, φαντάζομαι θα έπρεπε να βάλετε ένα ερωτηματικό και δικονομικά και νομικά.

Η Κυβέρνηση, λοιπόν, μας λέει ότι όταν έχουμε και τόσο ευαίσθητα ζητήματα ανοιχτά μπροστά μας, ότι είτε για τα ελληνοτουρκικά, είτε για τα δυτικά Βαλκάνια, δεν θα τα διαχειρίζονται πλέον υπηρεσιακώς επαρκείς υπάλληλοι αλλά μπορεί και εκλεκτοί. Γι’ αυτό νομίζω, ότι είναι και μια ξεκάθαρη δημοκρατική οπισθοδρόμηση, που ανοίγει το δρόμο σε λογικές που υποτίθεται ότι παλέψαμε πάρα πολλά χρόνια να τις αφήσουμε πίσω, τις λογικές του ρουσφετιού λαϊκότροπα πάλι ή του βύσματος. Το λέω αυτό γιατί, για να γίνει κάποιος πρέσβης δεν θα κρίνεται από τις επαγγελματικές του ικανότητες, αλλά αν θέλετε να το πω ευγενικά, σύνδεσή του, άλλως υποταγή του, σε συγκεκριμένες κυβερνητικές επιλογές και γι’ αυτό πραγματικά κυρία Υπουργέ, θέλουμε το σχόλιό σας. Είμαι σίγουρη, ότι αν παρακολουθώ καλά τα του ΥΠ.ΕΞ., θα το θέσουν οι Φορείς.

Πάμε σε ένα άλλο, που νομίζω επιλέγω αυτά τα συγκεκριμένα, γιατί μεταξύ τους έχουν και ένα κόκκινο νήμα, αν και θα ήθελα και το σχολιασμό σας για το άρθρο 24 και για το άρθρο 36. Σε αυτή τη λογική που της βάζω τίτλο «παντοδύναμος πολιτικός προϊστάμενος», να πάμε στο άρθρο 47, περί δυνατότητας παραμονής στην υπηρεσία μετά από συνταξιοδότηση. Στην αναφορά περί αποχώρησης λόγω ορίου ηλικίας, διαγράφονται οι φράσεις, μετά από τη συμπλήρωση 30πενταετούς δημοσίας υπηρεσίας.

Άρα, ο εκάστοτε Υπουργός, και δεν αναφέρομαι στον κ. Γεραπετρίτη, ούτε στη κυρία Παπαδοπούλου, θα αποφασίσει χωρίς κανένα ουσιαστικό κριτήριο ποιος διπλωμάτης θα είναι ενεργός ή δεν θα είναι μετά τα 65. Αναμένω ξαναλέω τον σχολιασμό σας, να μου πείτε αν έχει μπει κάποιο άλλο κριτήριο. Διότι, αν δεν έχει μπει κριτήριο, δεν μπορεί κάποιος ξαναλέω καλοπροαίρετα, να μη δει εδώ μια προσπάθεια χειραγώγησης της ανεξαρτησίας των διπλωματικών υπαλλήλων, προκειμένου να ορίζει με ευκολία τους εκλεκτούς σε κομβικές θέσεις.

Στο άρθρο 24, θέλω το σχολιασμό σας σε σχέση με την εξαίρεση, όπως διαβάζουμε, των μητέρων που εργάζονται σε οργανική θέση στο εξωτερικό, από το δικαίωμα χορήγησης άδειας ανατροφής τέκνου άνευ αποδοχών, καθώς και τις άδειες των εννέα μηνών με αποδοχές, όπως ορίζει ο υπαλληλικός κώδικας. Και θέλω το σχολιασμό εδώ για ευνόητους λόγους και γιατί δεν μπορώ να σκεφτώ ότι ιδίως μια διπλωμάτης καριέρας, όπως εσείς, θα μας πρότεινε την ψήφιση του άρθρου 24, εκτός αν υπάρχει θέμα στρεβλής κατανόησης ή διόρθωσης, που θα γίνει τις επόμενες μέρες. Το αυτονόητο για μένα θα ήταν σε αυτή την περίπτωση, η αυτόματη προκήρυξη απόσπασης άλλου υπαλλήλου για την κάλυψη της θέσης αυτής. Μετά πάμε στα του προϋπολογισμού και βέβαια, πόσο εύκολο είναι να ζητάμε ανθρώπους.

Επίσης, θέλω να σας πάω πίσω στο άρθρο 7, το οποίο το θεωρούμε πολύ σημαντικό, ότι για ακόμα άλλη μια φορά στα κριτήρια της εισαγωγής στο διπλωματικό κλάδο, η γνώση των ξένων γλωσσών περιορίζεται στα αγγλικά και στα γαλλικά. Επειδή έχουμε συμφωνήσει και με εσάς και με την Πρόεδρο και σε παλαιότερες συνεδριάσεις, ότι η ανάδυση νέων δυνάμεων και η βαρύτητα που αποκτά πλέον ο παγκόσμιος νότος, νομίζω ότι οι υποψήφιοι θα πρέπει να γνωρίζουν, πέραν των αγγλικών, μία ακόμα από τις υπόλοιπες 5 γλώσσες του Συμβουλίου Ασφαλείας του Ο.Η.Ε..

Δηλαδή να γνωρίζουν ισπανικά, ρωσικά, κινεζικά και αραβικά, συν τη διάταξη του κυρίου Κοτζιά – το προτείνουμε από μέρους μας- για τα γερμανικά. Και να μην περιοριζόμαστε στα αγγλικά και στα γαλλικά.

Άρα με αυτά και άλλα δύο που ήδη σας είπα και αναμένοντας, βεβαίως, την ακρόαση και των φορέων που θα κληθούν, νομίζουμε ότι στο κρίσιμο ερώτημα «αν χρειάζεται αλλαγή ο Οργανισμός, αν χρειάζεται τόλμη και καινοτόμες παρεμβάσεις», νομίζω ότι, με αυτά που ανθολόγησα και σταχυολόγησα, οι τροποποιήσεις που γίνονται κινούνται σε λάθος λογική. Και δεν συμβάλλουν σε αυτό που συνομολογούμε όλοι ότι θέλουμε μια ενεργητική εξωτερική πολιτική και όχι έναν Οργανισμό όπου ο πολιτικός προϊστάμενος θα έχει τον καταλυτικό ρόλο. Και για τους λόγους αυτούς, φαντάζεστε ότι, αν δεν προστρέχουν από το «καταψηφίζουμε», «Επιφυλασσόμαστε». Διότι σέβομαι πραγματικά την ακρόαση, που θα γίνει Δευτέρα και Τρίτη, παρόλο που, τα τελευταία 6 χρόνια, έχουμε συνηθίσει αυτές οι ακροάσεις μέσα σε 3 μέρες να τελειώνουν. Σας ευχαριστώ πολύ.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ευχαριστούμε την κυρία Δούρου. Τον λόγο έχει ο κ. Δελής. Ορίστε.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κυρία Πρόεδρε. Ξεκινώντας, να πούμε βέβαια ότι η εξωτερική πολιτική -και εννοώ την ουσία της- φυσικά και συνδέεται, δεν μπορεί να γίνει διαφορετικά, με τη δομή του Υπουργείου Εξωτερικών, τον καταμερισμό, τη διάταξη των Υπηρεσιών του και άρα και με τα προβλήματα των εργαζομένων σε αυτό. Άλλωστε, το Υπουργείο Εξωτερικών κατέχει μία σημαντική θέση σε ένα κράτος, σε οποιοδήποτε κράτος και φυσικά σε ένα αστικό κράτος. Γιατί, εκτός από εργαλείο διαιώνισης της εξουσίας της κυρίαρχης αστικής τάξης, κατέχει και περίοπτη θέση -εκ της θέσεως του, βέβαια- στην προώθηση της κυβερνητικής πολιτικής στις σχέσεις της χώρας με τις άλλες χώρες, την εξωτερική δηλαδή πολιτική.

Διαχρονικά τώρα και ανεξάρτητα από τις κυβερνητικές εναλλαγές, είτε πρόκειται για τη διακυβέρνηση της Νέας Δημοκρατίας, είτε του ΠΑΣΟΚ, είτε του ΣΥ.ΡΙΖ.Α., το Υπουργείο Εξωτερικών σχεδιάζει και υλοποιεί εκείνη την πολιτική, η οποία έχει ως βάση της και υπηρετεί τη γεωστρατηγική αναβάθμιση της ελληνικής αστικής τάξης και τα συμφέροντα και τις επιδιώξεις των μεγάλων οικονομικών ομίλων της χώρας. Αυτό βάζει τη σφραγίδα του στις διεθνείς σχέσεις της χώρας και το Υπουργείο Εξωτερικών αυτή την πολιτική στηρίζει πολύμορφα και την υπηρετεί, τόσο μέσα από το κανάλι των διμερών σχέσεων με άλλα κράτη, όσο και μέσα από τη συμμετοχή στο ΝΑΤΟ, την Ευρωπαϊκή Ένωση και τις διάφορες ιμπεριαλιστικές συμμαχίες και ενώσεις.

Γιατί μπορεί η Ελλάδα να μην βρίσκεται στην κορυφή της παγκόσμιας καπιταλιστικής πυραμίδας, ωστόσο όμως διαθέτει ισχυρά μονοπώλια, πολύ ισχυρό εφοπλιστικό κεφάλαιο, αλλά και βιομηχανικό, τραπεζικό κεφάλαιο, κατασκευαστικές εταιρείες και άλλα τμήματα της αστικής τάξης, τα οποία επιδιώκουν την προώθηση της επιχειρηματικής τους δράσης, στην περιοχή γύρω από τη χώρα μας αλλά και ευρύτερα διεθνώς. Εκτιμούν δε πως αυτές οι επιδιώξεις για την αύξηση της κερδοφορίας μπορούν πιο αποτελεσματικά να πραγματοποιηθούν μέσα από την ενεργό εμπλοκή της χώρας μας στους ιμπεριαλιστικούς σχεδιασμούς. Αυτό, εξάλλου, αποτελεί και τη βάση της ενσωμάτωσης της χώρας, διαμέσου της πολιτικής όλων των κυβερνήσεων, στα επικίνδυνα σχέδια των Ηνωμένων Πολιτειών, του ΝΑΤΟ και της Ευρωπαϊκής Ένωσης.

Ιδιαίτερα δε το Υπουργείο Εξωτερικών εκπληρώνει έναν ολοένα και πιο επιθετικό ρόλο, στο πλαίσιο του ΝΑΤΟ, ως προς την προώθηση των υποχρεώσεων που έχουν αναλάβει όλες οι ελληνικές κυβερνήσεις απέναντι σε αυτήν τη «λυκοσυμμαχία». Ποιες είναι αυτές; Μα, το να αντιστοιχηθεί η χώρα μας με τη στρατηγική του «ΝΑΤΟ 2030» - όπως έχει ονομαστεί- το παγκόσμιο ΝΑΤΟ, όπως το αποκαλούν, ώστε, σε συνεργασία με το Υπουργείο Άμυνας, να συμμετέχουν - και ήδη συμμετέχουν- ελληνικές Ένοπλες Δυνάμεις σε επικίνδυνες αποστολές, σε όλη την υδρόγειο.

Πιο συγκεκριμένα για το νομοσχέδιο του Υπουργείου Εξωτερικών για τα βασικά του χαρακτηριστικά και ορισμένες βασικές παρατηρήσεις. Πρόκειται φυσικά για μια εκτεταμένη τροποποίηση του ισχύοντος Οργανισμού του Υπουργείου Εξωτερικών προκειμένου να αντιμετωπιστούν δυσλειτουργίες στην εφαρμογή του ν.4781/2021, ο οποίος και εισήγαγε αυτόν τον Οργανισμό. Το νομοσχέδιο αναφέρεται στην Ελληνική Διπλωματική Ακαδημία, στην υπηρεσιακή κατάσταση των υπαλλήλων του ΥΠ.ΕΞ., στο μεγαλύτερό του μέρος, και στα κτίρια των ελληνικών διπλωματικών και προξενικών αρχών.

Ως προς την Ελληνική Διπλωματική Ακαδημία πρέπει να πούμε κατ΄αρχάς ότι η διπλωματική εκπαίδευση με το νομοσχέδιο υπάγεται και υποτάσσεται ακόμα περισσότερο, όχι πως δεν είναι δηλαδή αλλά αυτό εντείνεται ακόμα περισσότερο, στην κυβερνητική εξωτερική πολιτική, η οποία βεβαίως στους βασικούς της άξονες, την κατεύθυνση, τους στόχους της, τα εθνικά όπως ονομάζονται ζητήματα, εφαρμόζεται όπως είπαμε απ΄ όλες τις αστικές κυβερνήσεις με πρώτο και καλύτερο τη γεωστρατηγική αναβάθμιση της ελληνικής αστικής τάξης.

Να πούμε εδώ ότι ο διευθυντής της Ακαδημίας, ο διευθυντής των σπουδών διορίζονται από τον Υπουργό και αφαιρούνται σημαντικές αρμοδιότητες από το εκπαιδευτικό συμβούλιο. Δίνω ορισμένα παραδείγματα ακόμα μεγαλύτερης υποταγής της Ελληνικής Διπλωματικής Ακαδημίας, μιας κρίσιμης υπηρεσίας του Υπουργείου Εξωτερικών, στην πολιτική ηγεσία του συγκεκριμένου Υπουργείου.

Ως προς τα υπόλοιπα άρθρα, που αφορούν στην υπηρεσιακή κατάσταση των υπαλλήλων, στεκόμαστε ιδιαίτερα στα άρθρα, από το 12ο μέχρι το 17ο  διότι με αυτά δίνεται ιδιαίτερο βάρος στη συνεργασία των αρμόδιων διευθύνσεων και υπηρεσιών του Υπουργείου Εξωτερικών με τον Οργανισμό Οικονομικής Συνεργασίας και Ανάπτυξης, τον γνωστό Ο.Ο.Σ.Α., ο οποίος βέβαια αρχικά ιδρύθηκε τότε στη δεκαετία του ΄40 προκειμένου να διαχειριστεί το σχέδιο Μάρσαλ στην μεταπολεμική Ευρώπη.

Μετά η πορεία του γενικεύτηκε με στόχο βεβαίως -μιλώ τώρα για το ιδιαίτερο βάρος που δίνουν αυτά τα άρθρα- τη μεγαλύτερη και βαθύτερη συμμετοχή και ενσωμάτωση της χώρας μας στα όργανα αυτού του ιμπεριαλιστικού Οργανισμού στα πλαίσια της οικονομικής διπλωματίας και προς όφελος πάντα των εγχώριων επιχειρηματικών ομίλων. Γιατί ο Ο.Ο.Σ.Α. μόνο άγνωστος δεν είναι στην Ελλάδα. Οι εκθέσεις του για το ασφαλιστικό, για την απελευθέρωση τομέων της οικονομίας, για τους μισθούς, τα εργασιακά, για την παιδεία, αξιοποιούνται από τις ελληνικές κυβερνήσεις και οι κατευθύνσεις που δίνει κάθε φορά αυτός ο συγκεκριμένος Οργανισμός αποτελούν τις ράγες για σαρωτικές αντιλαϊκές μεταρρυθμίσεις, σαν τη μείωση που προτείνει τώρα, τη μείωση του αφορολόγητου ορίου για μισθωτούς και συνταξιούχους -είναι η τελευταία του πρόταση του Ο.Ο.Σ.Α.- ή για την αύξηση των ορίων ηλικίας συνταξιοδότησης για τους νέους εργαζόμενους για τις χώρες του Ο.Ο.Σ.Α. και φυσικά και για την χώρα μας, αυτός είναι ο Ο.Ο.Σ.Α..

Ως προς τα υπόλοιπα που αφορούν στους εργαζόμενους, στους υπαλλήλους του Υπουργείου Εξωτερικών, δυσχεραίνεται η χορήγηση, κατά την άποψή μας, διαβάζοντας το νομοσχέδιο, των αναρρωτικών αδειών. Καταργείται ουσιαστικά το δικαίωμα της προσφυγής των υπαλλήλων στο αποτέλεσμα της αξιολόγησής τους στο αρμόδιο υπηρεσιακό συμβούλιο.

Γενικότερα ένα σχόλιο ως προς την αξιολόγηση. Πρόκειται για έναν μηχανισμό ο οποίος επιδιώκει τη χειραγώγηση των εργαζομένων μέσα από τη λεγόμενη αξιολόγηση με κριτήρια σκοπιμότητας και ενσωμάτωσης εν τέλει στην αντιλαϊκή στρατηγική, την κυβερνητική, την εκάστοτε κυβερνητική. Και το πειθαρχικό δίκαιο των δημοσίων υπαλλήλων των εργαζομένων του Υπουργείου Εξωτερικών επιβαρύνεται και ως προς τις προαγωγές των υπαλλήλων ενισχύεται ο υποκειμενισμός.

Φυσικά, στεκόμαστε ιδιαίτερα στο άρθρο 48 μιας και το ίδιο το νομοσχέδιο ομολογεί ότι η αύξηση οργανικών θέσεων στον κλάδο διοικητικού κρίνεται αναγκαία, το διαβάζω από μέσα δηλαδή, εξαιτίας της υποστελέχωσης των έμμισθων προξενικών αρχών οι οποίες λόγω έλλειψης προσωπικού δυσκολεύονται να επιτελέσουν τα καθήκοντά τους.

Εκτιμούμε ότι με βάση τους αριθμούς που περιέχονται στο νομοσχέδιο, αν και γίνονται ορισμένα βήματα, θα το αναγνωρίσουμε, ωστόσο δεν αντιμετωπίζεται το πρόβλημα της υποστελέχωσης στην ουσία του και της λειτουργίας των προξενικών αρχών στις χώρες με μεγάλη παρουσία Ελλήνων μεταναστών. Προβλήματα τα οποία οδηγούν σε λίστες αναμονής για στοιχειώδη ζητήματα, ταλαιπωρούνται πάρα πολλοί άνθρωποι και το γνωρίζετε όπως οι Έλληνες συμπατριώτες μας που ζουν στο εξωτερικό. Γι’ αυτό, κλείνοντας, θα πούμε πολλά περισσότερα και θα γίνουμε ακόμα πιο συγκεκριμένοι στην συζήτηση επί των άρθρων. Κλείνοντας, θέλουμε να πούμε ότι όπως πράξαμε και για τον «μητρικό», ας μου επιτραπεί η έκφραση, ν. 4781 αυτού του νομοσχεδίου το 2021 έτσι και τώρα και για τους ίδιους ακριβώς λόγους θα καταψηφίσουμε το παρόν νομοσχέδιο. Σας ευχαριστώ.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ευχαριστώ πολύ τον κύριο Δελή. Τον λόγο έχει η κυρία Αθανασία (Σία) Αναγνωστοπούλου, Ειδική Αγορήτρια της Κ.Ο. «ΝΕΑ ΑΡΙΣΤΕΡΑ».

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Ευχαριστώ κυρία Πρόεδρε, κύρια Υπουργέ. Επειδή βέβαια είναι πάρα πολύ σύντομο το χρονικό διάστημα από τη στιγμή που μας δόθηκε το νομοσχέδιο, δεν θα είμαι αναλυτική, αλλά θέλω να επισημάνω μερικά πράγματα άλλωστε έχω καταθέσει τη γνώμη της «ΝΕΑΣ ΑΡΙΣΤΕΡΑΣ» για τους φορείς που πρέπει να κληθούν και τους οποίους πρέπει να ακούσουμε.

Το πρώτο που θέλω να επισημάνω και το άκουσα από προηγούμενους εισηγητές είναι το θέμα του προϋπολογισμού του Υπουργείου Εξωτερικών. Τον έχω διατρέξει λίγο όχι σε βάθος αλλά αυτό που διαπίστωσα είναι ότι έχουμε περαιτέρω μείωση του προϋπολογισμού του Υπουργείου Εξωτερικών κατά 6% και εκεί διαπιστώνω ότι έχουμε μεγάλη μείωση της δαπάνης είναι στο θέμα των υποδομών. Υπάρχει όμως μέσα στο νομοσχέδιο το θέμα των υποδομών των κτιρίων και λοιπά, άλλωστε το ξέρετε και εσείς αλλά το ξέρω και εγώ και προφανώς το ξέρει και η Πρόεδρος. Πολλά από τα κτίρια του Υπουργείου Εξωτερικών και των διπλωματικών αποστολών στο εξωτερικό χρειάζονται επειγόντως αναβάθμιση.

Επιπλέον για τη μείωση του προϋπολογισμού, δεν τον έχω δει ακόμα αναλυτικά, αλλά από το λίγο που τον διέτρεξα να έχει μείωση των λειτουργικών δαπανών κάτι το οποίο δεν μπορεί να γίνει ούτε σε αυτό το Υπουργείο και σε άλλα Υπουργεία. Έρχομαι τώρα και σε σχέση άμεσα με το νομοσχέδιο. Πρώτη παρατήρηση, κύρια Υπουργέ το ξέρετε και εσείς το ξέρουμε και διάφοροι εδώ, έχουμε μεγάλη υποστελέχωση των προξενικών αρχών ανά την υφήλιο. Το θέμα είναι πάρα πολύ σημαντικό γιατί δεν έχουμε μόνο υποστελέχωση σε προξενεία τα οποία είναι σε περιοχές κρίσιμες πάρα πολύ κρίσιμες και απομακρυσμένες, αλλά έχουμε ακόμα και στο κέντρο.

Να σας δώσω παράδειγμα ότι από μεγάλη ευρωπαϊκή Πρωτεύουσα Έλληνες οι οποίοι είτε έχασαν το διαβατήριο τους είτε έχουν να μεταφέρουν οικοσκευή, δεν ξέρω και εγώ τι, που χρειάζεται να απευθυνθούν στα προξενεία, δεν υπάρχουν υπάλληλοι, δεν σηκώνονται τα τηλέφωνα. Θέλω να σας πω επίσης ότι υπάρχουν άνθρωποι από άλλες περιοχές εκτός Ευρωπαϊκής Ένωσης, οι οποίοι θέλουν να έρθουν στην Ελλάδα, ψάχνουν για βίζα και είναι αδύνατον για άπειρους μήνες η απίστευτη ταλαιπωρία που υφίστανται για να μπορέσουν, κάποια στιγμή, να επικοινωνήσουνε με τις προξενικές αρχές. Εκτός από το γεγονός που μας κάνει να έχουμε βάσιμες υποψίες ότι η υποστελέχωση σε αυτές τις περιοχές στην Αφρική, στην Ασία η υποστελέχωση των προξενικών αρχών χρησιμοποιούνται μερικές φορές για να μην δίνονται βίζες σε ανθρώπους τους οποίους δεν θα θέλαμε στην Ελλάδα. Αυτό κύρια Υφυπουργέ, δημιουργεί τεράστια προσκόμματα.

Ξέρετε, έχει ψηφιστεί νόμος από αυτή την κυβέρνηση, εμείς δεν τον είχαμε ψηφίσει, για μεταπτυχιακά επί πληρωμή, με δίδακτρα, για ανθρώπους που έρχονται από το εξωτερικό και από χώρες της Ευρωπαϊκής Ένωσης. Έχω κάνει δύο ερωτήσεις στο Υπουργείο Εξωτερικών. Άνθρωποι από διάφορες περιοχές αυτού του πλανήτη έχουν πληρώσει δίδακτρα και τελικά βρίσκεται υπόλογο το Πανεπιστήμιο Αθηνών γιατί δεν μπορούν να ανταποκριθούν, δεν βρίσκονται οι προξενικές αρχές για να δώσουν βίζα και χρεώνεται το Πανεπιστήμιο να επιστρέψει και όχι μόνο να επιστρέψει, βέβαια, αλλά και να καταβάλει και πρόστιμο γι’ αυτή την αδυναμία να δοθεί βίζα και σας λέω, για νόμο που έχει ψηφίσει αυτή η κυβέρνηση και είναι πολύ σημαντικό η Ελλάδα, αν θέλει να παίξει κάποιο ρόλο, να μπορεί να προσελκύσει νέους ανθρώπους από διάφορες περιοχές του κόσμου.

Δεν θα κάνω, τώρα, καθόλου θέμα ότι εγώ η ίδια το καλοκαίρι που ήθελε το Διεθνές Φεστιβάλ της Καλαμάτας να καλέσει ανθρώπους, με τι τρόπο αντιμετωπίστηκα από το ίδιο το Υπουργείο Εξωτερικών και από την υπεύθυνη για τις προξενικές αρχές και τη βίζα. Δεν θέλω να σας το πω εγώ η ίδια πώς αντιμετωπίστηκα. Σαν να ήθελα να κουβαλήσω εδώ παράνομους μετανάστες για δικιά μου δουλειά. Το Διεθνές Φεστιβάλ Καλαμάτας που είχε κάνει επαφές κλπ.. Είναι θέματα που πρέπει να τα δει οπωσδήποτε το Υπουργείο. Άρα η μείωση του προϋπολογισμού και η φοβερή υποστελέχωση των προξενείων, για μένα είναι το νούμερο ένα πρόβλημα του Υπουργείου που πρέπει να ανταποκριθεί.

Το νούμερο δύο, και εδώ ίσως να μην έχω καταλάβει καλά, κυρία Υφυπουργέ, βλέπω μια συνεχή υποβάθμιση των ευρωπαϊκών υποθέσεων και μιλάω σε έναν άνθρωπο, σε μία διπλωμάτη, η οποία ήταν κατεξοχήν στις ευρωπαϊκές υποθέσεις. Βλέπω, λοιπόν, μία υποβάθμιση. Βλέπω τώρα ότι διευθύνσεις ευρωπαϊκών υποθέσεων μεταφέρονται, ενσωματώνονται σε άλλες διευθύνσεις πολιτικών υποθέσεων. Και εγώ εδώ θα κάνω το ερώτημα. Έτσι όπως είναι η Ευρωπαϊκή Ένωση αυτή τη στιγμή, και όχι μόνο αυτή τη στιγμή, μας χρειάζεται μία σοβαρή διπλωματική παρουσία με κατεύθυνση από το κέντρο για τις ευρωπαϊκές υποθέσεις; Όταν συζητιέται το θέμα της άμυνας, των εξοπλισμών, αμυντικής βιομηχανίας, με την πολιτική και οικονομική κρίση που διέρχεται η Ευρωπαϊκή Ένωση, εκεί, για μένα, το θέμα των ευρωπαϊκών υποθέσεων είναι πάρα πολύ σημαντικό. Ήδη έχει υποβαθμιστεί γιατί δεν υπάρχει πια Αναπληρωτής ή Αναπληρώτρια Υπουργός Ευρωπαϊκών Υποθέσεων, πια, στο Υπουργείο Εξωτερικών.

Το τρίτο θέμα που θα ήθελα να βάλω ως γενικό, το έθιξαν και κάποιοι άλλοι συνάδελφοι, είναι το θέμα της ηλικίας της συνταξιοδότησης των διπλωματικών αρχών. Και εδώ, κυρία Υπουργέ, εγώ έχω να παρατηρήσω κάποια πράγματα. Ανανεώνεται, πάλι, το συνηθισμένο πράγμα που «στοιχειώνει» αυτή τη χώρα και θα μου επιτρέψετε και το Υπουργείο Εξωτερικών, να έχουμε παρατάσεις που δίνει ο ίδιος ο Υπουργός ή η Υπουργός, για δύο χρόνια. Παρατάσεις οι οποίες δίνονται σχεδόν, απ’ ότι βλέπω, φωτογραφικά, έχοντας και λίγο, πολύ λίγο, την ανθρωπογεωγραφία του Υπουργείου στο μυαλό μου βλέπω λοιπόν, φωτογραφικές διατάξεις για παρατάσεις, χωρίς να λύνεται νομοθετικά με διαφάνεια και με μία, θα έλεγα, προσπάθεια να υπάρχει μία ομαλή εξέλιξη χωρίς να υπάρχει πάντα αυτό.

Το Υπουργείο Εξωτερικών δεν είναι το μόνο Υπουργείο αλλά είναι κατεξοχήν το Υπουργείο στο οποίο ο Υπουργός φτιάχνει κατεξοχήν τη δικιά του ομάδα διπλωματών, οι οποίοι μπορούν να είναι και επί άπειρα χρόνια, να δίνονται παρατάσεις και πάντα παρατάσεις, δύο χρόνια παρατάσεις κλπ..

Εδώ για μένα χρειάζεται να αναθεωρηθεί αυτή η λογική, να αναθεωρηθεί εκ βάθρων, σας λέω, για παράδειγμα, άρθρο 47 αυτού του νομοσχεδίου. Το άλλο που θα ήθελα, για να μακρηγορήσω άλλο, το ίδιο γίνεται και στη Διπλωματική Ακαδημία.

Κυρία Υπουργέ, κάτι που διαπίστωσα, στο λίγο διάστημα που έμεινα στο Υπουργείο Εξωτερικών, είναι ότι το Υπουργείο διαθέτει μια νέα γενιά Διπλωματών και Διπλωματισσών πάρα πολύ καλών. Αυτοί οι άνθρωποι πρέπει να αρχίσουν να φαίνονται μπροστά. Έχουμε σημαντικούς Διπλωμάτες, δεν έχω καμία αντίρρηση, σημαντικούς Διπλωμάτες, ηλικίας, διαδρομής, εμπειρίας, αλλά ας αρχίσουν και οι άνθρωποι να φαίνονται πιο μπροστά και πιστεύω ότι εσείς αυτό μπορείτε να το καταλάβετε. Δεν χρειάζεται πάντα αυτό το κομματικό κριτήριο, ειδικά σε ένα Υπουργείο όπως είναι το Υπουργείο Εξωτερικών. Είμαι απ’ αυτούς που πέρασαν και προσπάθησα ακόμα και να βάλω δίκτυ προστασίας σε ανθρώπους οποιουδήποτε κόμματος, οποιουδήποτε δημοκρατικού κόμματος, για να μπορούν να κάνουν τη δουλειά τους και να αρχίσουν να εμφανίζονται και νέοι άνθρωποι μπροστά.

Θα κλείσω, λέγοντας, εγώ διακρίνω και αυτόν τον ηλικιακό ρατσισμό, ότι μέχρι τα 40 έχει δικαίωμα κάποιος, αν δεν κάνω λάθος τώρα, να φοιτήσει στη Διπλωματική Ακαδημία, αντί σε θέσεις Διοικητικών Υπαλλήλων κλπ.. Γιατί αυτός ο ηλικιακός ρατσισμός; Έχουμε από τη μια μεριά στο επίπεδο των Διπλωματών, των Πρεσβευτών κλπ., να δίνονται παρατάσεις ακόμα και αν η ηλικία είναι «προχωρημένη», μέσα σε πάρα πολλά εισαγωγικά, γιατί δεν το μπορώ αυτό το πράγμα πια, αυτόν τον ηλικιακό ρατσισμό και θα είμαι αντίθετη, αλλά από την άλλη μεριά, βάζουμε κόφτη στα 40 χρόνια. Για ποιο λόγο;

Τέλος πάντων, είναι πάρα πολλά αυτά που θα θέλουμε να συζητήσουμε, νομίζω, ότι όλοι συμφωνούμε και όλοι συμφωνούμε εδώ, ότι πρέπει να έχουμε αναβαθμισμένες, σοβαρές και καλά στελεχωμένες Πρεσβευτικές και Προξενικές Διπλωματικές δηλαδή Αρχές, σε όλο τον κόσμο αλλά και στο κέντρο. Θα ήθελα, όμως, αυτά να τα δούμε προσεκτικά και να δούμε τις κρίσιμες καταστάσεις που διερχόμαστε τώρα παγκοσμίως και με τους πολέμους στη γειτονιά μας, αλλά και με όλες τις απανωτές κρίσεις που έχουμε και θα ήθελα εκεί να δοθεί ιδιαίτερη προσοχή και κυρίως και στο διοικητικό προσωπικό. Ευχαριστώ πολύ, θα επανέλθουμε.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βλάσης Κωνσταντίνος, Γκολιδάκης Διαμαντής, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Κακλαμάνης Νικήτας, Καλαφάτης Σταύρος, Καραμανλής Αχ. Κωνσταντίνος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Νικητιάδης Γεώργιος, Δούρου Ειρήνη (Ρένα), Κασιμάτη Ειρήνη (Νίνα), Μαμουλάκης Χαράλαμπος (Χάρης), Πολάκης Παύλος, Δελής Ιωάννης, Κομνηνάκα Μαρία, Παπαναστάσης Νικόλαος, Συντυχάκης Εμμανουήλ, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Οικονομόπουλος Τάσος, Καζαμίας Αλέξανδρος, Ζερβέας Αλέξανδρος και Σαράκης Παύλος.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ευχαριστώ την κυρία Αναγνωστοπούλου.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κυρία Πρόεδρε. Κυρία Υπουργέ, επειδή πρόκειται για ένα νομοσχέδιο του Υπουργείου Εξωτερικών, θα ξεκινήσουμε από το επίκαιρο θέμα του πολέμου στη Συρία, καθώς επίσης από την ανάγκη προστασίας των εκεί ελληνορθοδόξων. Έτσι λέγονται στο Λεβάντε, στο Λίβανο και στη Συρία δηλαδή, καθώς επίσης, από την Παλαιστίνη και το Ισραήλ έως το Ιράκ οι ορθόδοξοι, αφού το επίθετο ελληνικό είναι προσδιοριστικό της ταυτότητας ως προς το τυπικό της πίστης. Ενδεχομένως και της καταγωγής, με βάση την τουρκοκρατία, παραπέμποντας σε ιστορικές καταβολές στη περιοχή από τη ρωμαϊκή εποχή και τα Ελληνιστικά Βασίλεια. Η ελληνορθόδοξη, όπως, επίσης, ολόκληρος ο πληθυσμός της Συρίας, πρέπει να προστατευθούν απέναντι στην επέλαση των στηριζόμενων από την Τουρκία ισλαμιστών ανταρτών.

Πρόκειται για ένα πολύπλοκο θέμα επειδή αυτή η επιδρομή αποτελεί την αναζωπύρωση του εμφυλίου και των γεωστρατηγικών ανακατατάξεων. Εάν οι Ηνωμένες Πολιτείες, υπό τον νέο πρόεδρό τους, δρομολογήσουν την αποχώρησή τους από τη χώρα. Συμβαίνει δε, ενώ η Συρία του κοσμικού καθεστώτος Άσαντ που έχει σεβαστεί την ορθόδοξη κοινότητα βάλλεται από το Ισραήλ και τις Ηνωμένες Πολιτείες , με βομβαρδισμούς και με την κατοχή περιοχών όπως οι βάσεις των Ηνωμένων Πολιτειών στο ανατολικό τμήμα με τις πετρελαιοπηγές καθώς επίσης με κυρώσεις. Από την άλλη πλευρά, η Συρία στηρίζεται από το Ιράν και το Ιράκ λόγω Σιιτικών δεσμών καθώς, επίσης, εξαιτίας της υποστήριξης της Χεζμπολάχ του Λιβάνου.

Η σύρραξη αυτή μπορεί να προκαλέσει τον γεωπολιτικό υποβιβασμό της θέσης του Ιράν ή και της Ρωσίας καθώς επίσης, να πλήξει τους εμπορικούς δρόμους όπως το δρόμο του μεταξιού ή τον Κίνας – Ινδίας – Ελλάδας, ακόμη και να αναβιώσει τον αγωγό Τουρκίας – Κατάρ. Γιατί; Επειδή θεωρείται πως συνέβαλε στην εκδήλωση του εμφυλίου. Ενώ εάν δρομολογηθεί θα βελτιώσει σημαντικά τη γεωπολιτική σημασία της Τουρκίας ως ενεργειακού κόμβου για την Ευρώπη. Επιπλέον, η συγκεκριμένη σύρραξη μπορεί να αυξήσει τη γεωπολιτική αστάθεια στην περιοχή προσθετικά στην αστάθεια από τον πόλεμο του Ισραήλ στη Γάζα και στο Λίβανο καθώς επίσης, από τον αποκλεισμό της Διώρυγας του Σουέζ.

Όλα αυτά ενώ κλιμακώνεται η αστάθεια από τον πόλεμο στην Ουκρανία, ο οποίος τείνει να εξελιχθεί σε Παγκόσμιο προφανώς με απρόβλεπτες συνέπειες. Πως; Εάν υπάρξει απάντηση της Ρωσίας στο βομβαρδισμό της με δυτικά όπλα, στην αποστολή δυτικών στρατιωτών στην Ουκρανία και στη δήμευση των περιουσιακών της στοιχείων.

Για όλους αυτούς τους λόγους είναι πολύ σημαντικό να συμμετέχουμε σε όσα συμβαίνουν στη Συρία και στην Ανατολική Μεσόγειο όπου η ρωσική πολεμική άσκηση, για την οποία η χώρα ζήτησε τη δική μας άδεια αδιαφορώντας για τις τουρκικές αντιδράσεις, ήταν ξεκάθαρα προς όφελος της Ελλάδος και οφείλει να αξιοποιηθεί. Σε αυτό το πλαίσιο επιθυμούμε να τονίσουμε ξανά τους κοινούς πολιτισμικούς μας δεσμούς με τους Ελληνορθόδοξους της Συρίας σημειώνοντας πως έχει υπάρξει μια σχετική επιτροπή εδώ στη Βουλή. Το θέμα της ήταν η Ελληνική και Ρωμαίικη παρουσία στην Εγγύς Ανατολή. Ενώ οργανώθηκε από την Ειδική Μόνιμη Επιτροπή Ελληνισμού της Διασποράς στις 30/11/2021 με τη συμμετοχή πολύ αξιόλογων ανθρώπων, που δεν υπάρχει λόγος να τους αναφέρω εδώ.

Εκτός από το θέμα της προάσπισης των μειονοτήτων είναι επίσης σημαντική η αποτροπή των μεταναστευτικών ροών. Ενώ είναι εμφανείς οι στρατηγικοί λόγοι για τους οποίους πρέπει να ενδιαφερθούμε, όπως επίσης κατά την άποψή μας και για την Αρμενία. Ακόμη δε και αν δεχτούμε διαβεβαιώσεις Τζιχαντιστών σύμφωνα με τις οποίες θα σεβαστούν τις μειονότητες δεν θα αποτελέσει εγγύηση, αφού μπορεί να γίνει έναντι φορολόγησης με το φόρο που είχε επιβληθεί από την ISIS στη Μέση Ανατολή, με την επιβολή του Νόμου της Σαρία και φυσικά τη διακυβέρνηση όχι με δημοκρατικό τρόπο -με εκλογές- όπως στη δύση. Σε κάθε περίπτωση, όλα αυτά που συμβαίνουν, μπορεί να οδηγήσουν στην εξάλειψη του χριστιανισμού από το χώρο της ιστορικής παρουσίας του καθώς επίσης των γηγενών σε αυτές μειονοτήτων όπως ανέφερε και ο Αρχιεπίσκοπος Ιερώνυμος σχετικά πρόσφατα. Έχει πλέον σημασία για το βάθος του Ελληνισμού, όπως ενεργεί η Τουρκία με τις μουσουλμανικές μειονότητες, στη Βαλκανική και την Κεντρική Ασία. Τέλος, για την ανάδειξη της σημασίας της χώρας μας ως μέρος του Δρόμου του Μεταξιού με την εναλλακτική διαδρομή του Πειραιά.

Στο νομοσχέδιο τώρα, αφορά στην ουσία εσωτερικά θέματα προσωπικού και όχι τη λειτουργία του Υπουργείου Εξωτερικών, το οποίο καθορίζεται από τον Υπουργό και το προσωπικό με άλλους εμπλεκόμενους. Συμπεριλαμβάνει βαθμολογικά και μισθολογικά θέματα προσωπικού, μετατάξεις κλπ. ενώ αυτός είναι ο λόγος που έχει ως συνήθως αρκετά σχόλια στη διαβούλευση -αν θυμάμαι καλά 165- επειδή αφορά την καριέρα τους. Αυτό που δεν περιλαμβάνει ενώ αφορά τους Έλληνες πολίτες που πληρώνουν τα έξοδα του Υπουργείου είναι τι θα επιτευχθεί με αυτές τις αλλαγές, ποιος είναι ο στόχος.

Επίσης, πώς θα εφαρμοστούν όσον αφορά τη διπλωματική γραμμή της χώρας όταν πολλά από αυτά τα θέματα, όπως και οι προαγωγές, εξαρτώνται από τον εκάστοτε Υπουργό.

Παρεμπιπτόντως εδώ, η χώρα μας έχει ένα αρκετά μεγάλο δίκτυο πρεσβειών και προξενείων λόγω και του εφοπλισμού, οπότε θα πρέπει να γίνεται σωστή χρήση και διαχείριση του δικτύου αυτού. Στην ουσία πάντως είναι ένα νομοσχέδιο για τον οργανισμό του Υπουργείου Εξωτερικών, όπως σωστά σημειώνει ένας υπάλληλος στη διαβούλευση.

Ακολουθεί μετά τη σχετική αναθεώρηση με τον ν. 4781/21 του κύριου Δένδια, με τον τίτλο τότε «Οργάνωση και λειτουργία του Υπουργείου Εξωτερικών, Συμβούλιο Απόδημου Ελληνισμού. Ρύθμιση θεμάτων διεθνούς αναπτυξιακής συνεργασίας και ανθρωπιστικής βοήθειας και άλλες διατάξεις». Η ερώτησή μας, η απορία μας, τι άλλαξε αλήθεια σε τρία χρόνια και απαιτείται η αλλαγή του οργανισμού; Σωστά το καταψηφίσαμε τότε; Απέτυχε ο νόμος Δένδια όπως έχουμε διαπιστώσει με την αμυντική βιομηχανία σήμερα, όπου μόνο εξαγγέλλει χωρίς να πράττει σχεδόν απολύτως τίποτα; Μήπως πρέπει να προωθηθούν άλλοι υπάλληλοι στα πλαίσια του πελατειακού κράτους ή είναι απλά μεταρρυθμίσεις για τις μεταρρυθμίσεις με στόχο να ασχολείται η Βουλή ενώ συνεχίζεται η εκποίηση της χώρας μας;

Επιγραμματικά τώρα στα περιεχόμενα του νομοσχεδίου, όπου στην ουσία αποτελεί μια συρραφή τροπολογιών περιλαμβάνει διατάξεις για τα εξής. Πρώτον, για τη λειτουργία της Διπλωματικής Ακαδημίας και τον τρόπο εισαγωγής σε αυτήν. Δεύτερον, για τα προσόντα του προϊσταμένου υπηρεσίας ενημέρωσης, όπως επίσης της Διεύθυνσης Διεθνών Οικονομικών Σχέσεων και τη στελέχωσή τους. Τρίτον, για το πειθαρχικό συμβούλιο. Τέταρτον, για τη διαδικασία αποχαρακτηρισμού εγγράφων. Πέμπτον, για άδειες προσωπικού – κανονική, αναρρωτική, εκπαιδευτική, μητρότητας - καθώς επίσης, για την ιατροφαρμακευτική περίθαλψη στο εξωτερικό. Σε όλα αυτά θα αναφερθούμε φυσικά με λεπτομέρεια στις συζητήσεις επί των άρθρων. Έκτο, για την αξιολόγηση, προαγωγή και αργία υπαλλήλων του Υπουργείου Εξωτερικών.

Επιπλέον για το επιστημονικό προσωπικό της ειδικής νομικής υπηρεσίας του κλάδου εμπειρογνωμόνων, του κλάδου οικονομικών και εμπορικών υποθέσεων, του κλάδου συμβούλων και γραμματέων επικοινωνίας και του κλάδου επιμελητών. Επίσης, για την απονομή του βαθμού του πρέσβη, ενώ εδώ καταργείται η γραπτή και προφορική διαδικασία προαγωγής για τον διπλωματικό κλάδο που υπήρχε στον νόμο Δένδια και δεν τηρήθηκε, ενισχύοντας τις ανησυχίες ότι οι ρυθμίσεις μπορούν να γίνονται με αδιαφανή έως και πολιτικά κριτήρια από την εκάστοτε διοίκηση. Οφείλουμε να σημειώσουμε εδώ ότι οι υπηρεσίες οικονομικών είναι κομβικής σημασίας για την προώθηση της οικονομικής διπλωματίας και την προσέλκυση ξένων επενδύσεων που έχουμε πάρα πολλή ανάγκη και που μειώνεται τα τελευταία χρόνια συνεχώς, ενδεχομένως σε συνδυασμό με άλλες υπηρεσίες. Είναι σημαντικές γενικότερα για την γεωοικονομία, ενώ κατά την άποψή μας χρειάζονται ειδικές ικανότητες εκτός των τυπικών του δημοσίου τομέα.

Έβδομο, για μετατάξεις από όλους τους φορείς της γενικής κυβέρνησης όπου καταργείται η πρόβλεψη επί της κατά παρέκκλιση μετάταξης στο Υπουργείο Εξωτερικών, ενώ επανέρχεται η γραπτή δοκιμασία για τις εσωτερικές μετατάξεις. Αλήθεια, γιατί άλλαξε από τον κ. Δένδια και γιατί αλλάζει τώρα ξανά; Γιατί δύο φορές αυτές οι αλλαγές;

Όγδοο. Αυξάνονται οι θέσεις του κλάδου διοικητικού προξενικού με εξειδικευμένο προσωπικό που θα προέλθει από ειδικό διαγωνισμό Α.Σ.Ε.Π., ενώ μειώνονται στον κλάδο διοικητικής και λογιστικής. Ένατο. Προβλέπεται να μεταφερθούν στο Υπουργείο Εξωτερικών η διοίκηση και διαχείριση των ακινήτων κυριότητας του ελληνικού δημοσίου – εδώ μας έκανε εξαιρετικά μεγάλη εντύπωση - τα οποία στεγάζουν διπλωματικές και προξενικές αρχές της Ελλάδας. Εν προκειμένω, έχει ενδιαφέρον το πώς εντοπίστηκαν όπως φαίνεται στο παράρτημα, αφού δεν υπάρχει μητρώο παγίων γίνουν στη χώρα μας και δεν υπάρχει καμία αποτίμησή τους. Το λέμε από την πρώτη μέρα που ήμασταν στη Βουλή. Δεν υπάρχει ούτε μητρώο παγίων, ούτε αποτίμησή τους, τα έχουν παραδώσει χωρίς καμία αξιολόγηση.

Όσον αφορά τη μεταβίβασή τους θα γίνει κατά τα γνωστά, χωρίς αποτίμηση, δηλαδή τα ίδια και τα ίδια. Προφανώς όμως έχει σημασία να υπάρχει καταγραφή της αξίας τους για την ενημέρωση τουλάχιστον των πολιτών. Ειδικά για την περίπτωση που κάποια από αυτά θα εκποιηθούν. Το ερώτημά μας εδώ είναι εάν συμπεριλαμβάνονται και ακίνητα της ΕΤ.Α.Δ. ή του Υπερταμείου. Της ΕΤ.Α.Δ. της θυγατρικής του Υπερταμείου, είτε του ίδιου του Υπερταμείου. Μπορείτε να μας το διευκρινίσετε;

Σημειώνουμε πάντως ότι τα ακίνητα για τη λειτουργία των διπλωματικών υπηρεσιών και για την προβολή της Ελλάδας στο εξωτερικό αποτελούν σημαντικά περιουσιακά στοιχεία της χώρας μας και πρέπει να τα προσέχουμε ιδιαίτερα. Είναι λοιπόν σκανδαλώδες ότι κάποια πουλήθηκαν από το Τ.Α.Ι.ΠΕ.Δ., όπως στη Νέα Υόρκη, στο Βελιγράδι και αλλού, υπό την πίεση τότε, της Τρόικα. Έτσι όμως, «ακρωτηριάστηκαν» κρίσιμες εθνικές υποδομές όπως το γραφείο τύπου στη Νέα Υόρκη, κυριολεκτικά ξεπουλήθηκε. Ενώ την ίδια στιγμή η Τουρκία επενδύει σε ουρανοξύστη.

Κλείνοντας, με την κοστολόγηση των διατάξεων, έχει γίνει μόνο εν μέρει από το Γενικό Λογιστήριο. Ενώ, η Κυβέρνηση παραπονιέται για ακοστολόγητες προτάσεις όταν πρόκειται για αντιπολίτευση. Όταν πρόκειται για την ίδια και όταν πρόκειται για νομοσχέδια, δεν βλέπουμε καμία σοβαρή κοστολόγηση. Τα κόστη που έχουν καταγραφεί, αφορούν κυρίως στην περαιτέρω στελέχωση στους κλάδους διοικητικού προσωπικού και διοικητικής και λογιστικής υποστήριξης, ύψους 920.000, 820.000 από την αναπροσαρμογή της αποζημίωσης υπηρεσίας αλλοδαπής του προσωπικού με σχέση εργασίας ΙΔ.Α.Χ. και κάποια μικρότερα ποσά από τις μετατροπές του Οργανισμού του Υπουργείου. Δεν υπάρχει καμία σοβαρή κοστολόγηση, όπως έχουμε άλλωστε δει σε πολλά νομοσχέδια.

Συμπερασματικά και πάντα κατά την άποψή μας, πρόκειται συνολικά για ένα ανούσιο νομοσχέδιο ενός Υπουργείου που μάλλον έχει προβλήματα. Το οποίο δεν ασχολείται με τα πραγματικά θέματα που αφορούν την ελληνική κοινωνία και τα οποία συχνά αποσιωπώνται με τη γνωστή μυστική διπλωματία. Σας ευχαριστώ πολύ.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής)**: Ευχαριστώ τον κύριο Βιλιάρδο.

Τον λόγο έχει ο κ. Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»)**: Κυρία Υπουργέ, κυρίες και κύριοι συνάδελφοι, το Υπουργείο Εξωτερικών είναι κεφαλαιώδους σημασίας για κάθε κυβέρνηση. Αναμενόμενο είναι επομένως και η νομοθεσία που το αφορά να είναι ειδική και μάλιστα εξαιρετικά ειδική σε ορισμένες περιπτώσεις. Ανάλογες είναι και οι εργασιακές σχέσεις των υπηρετούντων σε αυτό που ρυθμίζονται με διατάξεις που έχουν πολύ στενό πεδίο εφαρμογής και ειδικά τις διάφορες κατηγορίες των υπαλλήλων του Υπουργείου αυτού. Από μία πρώτη επισκόπηση των διατάξεων παρατηρούμε ότι το νομοσχέδιο περιλαμβάνει τόσο διατάξεις που αφορούν την ειδική διπλωματική ακαδημία όσο και τις υπαλληλικές σχέσεις των υπαλλήλων του Υπουργείου και άλλα διαδικαστικά ζητήματα.

Ο δεδηλωμένος σκοπός του νομοσχεδίου στο άρθρο 1 είναι η επικαιροποίηση του ισχύοντος οργανισμού λειτουργίας που ψηφίστηκε ως νόμος 4781/21. Για ορισμένες διατάξεις χρειάζονται διευκρινίσεις και αναμένουμε να δούμε και τις θέσεις των κοινωνικών εταίρων που εδώ είναι υπάλληλοι που θίγονται. Και άλλες, που είναι μάλλον θετικές και αυτές είναι λίγες ή αποτελούν κυρίως νομοτεχνικές βελτιώσεις, δεν θα αναφερθούμε με λεπτομέρειες σεβόμενοι το χρόνο της Επιτροπής.

Θα θέσουμε ορισμένα ερωτήματα για όσα μας προκαλούν αρνητική εντύπωση, ώστε να έχουμε πληρέστερη εικόνα πριν τις τοποθετήσεις μας τόσο στις επόμενες συνεδριάσεις της Επιτροπής όσο και στην Ολομέλεια.

Στα άρθρα 3, 4 και 6 αφαιρούνται αρμοδιότητες από την Ελληνική Διπλωματική Ακαδημία (ΕΔΑ), που δεν συνάδουν με τον εν γένει ρόλο της που είναι κυρίως εκπαιδευτικός. Αυτές αφορούν τις εξετάσεις για την προαγωγή υπαλλήλων και την αναγνώριση της πιστοποίησης των επαγγελματικών δεξιοτήτων που έχουν ληφθεί στο εξωτερικό. Γενικά, η προαγωγή μέσω εξετάσεων, είναι πιο αξιοκρατική διαδικασία και προκαλεί ερωτήματα η κατάργησή της. Η προαγωγή θα γίνεται πλέον μέσω του χρόνου υπηρεσίας και μόνο ή θα υπάρχει κρίση υπηρεσιακού συμβουλίου.

Το δεύτερο είναι επίσης πιο αξιοκρατικό από τον απλό συνυπολογισμό του χρόνου, αλλά χειρότερο από τις εξετάσεις και φυσικά δεν εξηγεί τους λόγους κατάργησης των εξετάσεων. Οπότε, ακόμα και αν δεν πρέπει να ασχοληθεί η ΕΔΔΑ με αυτή τη διαδικασία, την οποία αφαιρέσατε από τις αρμοδιότητες της, καλό θα ήταν να υπάρχει για λόγους αξιοκρατίας.

Στο άρθρο 5 σχηματίσατε 6μελές συμβούλιο και προβλέψατε με υπουργική απόφαση να γίνεται μέχρι και 9μελές. Δηλαδή, τα υπόλοιπα μέλη, όσα θέλει κάθε φορά ο Υπουργός, ως και τέσσερα μέλη, θα διορίζονται από αυτόν. Ταυτόχρονα, ο Πρόεδρος είναι και στέλεχος του Υπουργείου. Άρα, το συμβούλιο ελέγχεται πλήρως από τον εκάστοτε Υπουργό, χωρίς έστω μία επίφαση ανεξαρτησίας. Τέτοιες διατάξεις δεν προάγουν τη διαφάνεια, ούτε την αξιοκρατία και γενικά όποτε δοκιμάστηκαν, απέτυχαν παταγωδώς. Γιατί η αναξιοκρατία έχει πολλαπλές επιπτώσεις και ειδικά σε ένα τέτοιο Υπουργείο, που θα έχει δυσμενείς επιπτώσεις μακροχρόνια.

Με τα άρθρα 7 και 8, προσπαθείτε να επαναρυθμίσετε τον τρόπο εισαγωγής στην Ελληνική Διπλωματική Ακαδημία θέτοντας νέο ηλικιακό περιορισμό τα 40 έτη.

Η ευρωπαϊκή νομοθεσία έχει γενικά αρνητική στάση σε τέτοιους περιορισμούς. Η χώρα μας νομοθέτησε τη γενική κατάργηση των ηλικιακών ορίων για εισαγωγή στο Δημόσιο, πλην ειδικών περιπτώσεων από το 2005 με το νόμο 3304, η οποία πρόσφατα ανανεώθηκε με το νόμο 4436 του 2016, που ενσωμάτωσε μεταξύ των άλλων και την Οδηγία 2000/78 στο Ελληνικό Δίκαιο. Σπανίως έχουν εγκριθεί από το ΣτΕ τέτοιοι περιορισμοί. Πώς δικαιολογείται ένας τέτοιος περιορισμός, τη στιγμή που ακόμα και τα ηλικιακά όρια αφυπηρέτησης στο παρόν νομοσχέδιο δεν διευρύνονται προς τα 67 έτη;

Για τα διάφορα ζητήματα της εσωτερικής αναδιάρθρωσης των καθηκόντων, που αφορούν και ανακατανομή αρμοδιοτήτων, αλλά και τα ζητήματα προσωπικού, τα τοποθετούμε αργότερα μετά την τοποθέτηση των συλλογικών φορέων του Υπουργείου Εξωτερικών, εφόσον υπάρξει τέτοια τοποθέτηση. Εκ μέρους μας, ζητούμε να προσκληθούν οι συλλογικοί φορείς των υπαλλήλων του Υπουργείου Εξωτερικών και να καταθέσουν τις θέσεις τους.

Ενδεικτικά θα αναφέρουμε ορισμένα σημεία. Το άρθρο 20, αποτελεί μια ιδιαίτερη περίπτωση, καθόσον αναφέρεται σε αποχαρακτηρισμούς αρχείων. Δημιουργείται μια αυτοαντίφαση με το άρθρο αυτό, σε ό τι αφορά την κατάσταση εγγράφων που έχουν χρησιμοποιηθεί και ληφθεί μετά από δικαστική εντολή, διότι παρακάμπτεται η Επιτροπή Αποχαρακτηρισμού και το αρχείο που θα χρησιμοποιηθεί τελεί υπό αβέβαιη κατάσταση στη συνέχεια. Το πρόβλημα είναι πολλαπλό και αφορά τόσο την ασφάλεια δικαίου όσο και τη στεγανότητα στη διαχείριση πληροφορίας του Υπουργείου Εξωτερικών.

Με την προηγούμενη διάταξη, η αρμόδια επιτροπή έπρεπε να αποχαρακτηρίσει κάποια αρχεία ή έγγραφα και να το προτείνει αυτό στον Υπουργό, ώστε να εγκριθεί και από αυτόν, όταν πρόσβαση δικαιολογείται και από τον Κώδικα Διοικητικής Διαδικασίας. Όμως, μετά τη χρήση τους, αν δεν έχουν αποχαρακτηρισθεί, όπως προτείνει το παρόν νομοσχέδιο, θα δημιουργείται η ψευδής εντύπωση ότι αυτά είναι ακόμη του ίδιου επιπέδου μυστικότητας όπως και πριν. Όμως, αυτό δεν θα ισχύει, γιατί η χρήση τους δικαστικά τα κατέστησε φανερά. Έτσι, είναι επισφαλές να θεωρούνται αυτά ακόμη διαβαθμισμένα από το Υπουργείο Εξωτερικών και να αντιμετωπίζονται ως τέτοια, αφού θα έχει πρόσβαση κάθε ένας που έχει έννομο συμφέρον στη δικαστική απόφαση και στο φάκελο της υπόθεσης, οπότε δεν υπάρχει πλέον μυστικότητα όπως πριν.

Κατά τα λοιπά, μετά την ακρόαση των ενδιαφερομένων συλλογικών φορέων, θα τοποθετηθούμε στην κατ’ άρθρον συζήτηση. Ευχαριστώ πολύ.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Εγώ ευχαριστώ. Τον λόγο έχει ο Ειδικός Αγορητής της Κ.Ο. «Πλεύση Ελευθερίας-Ζωή Κωνσταντοπούλου», ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου»):** Ευχαριστώ, κυρία Πρόεδρε. Θα ήθελα, καταρχήν, να παρατηρήσω ότι το νομοσχέδιο του Υπουργείου Εξωτερικών με τίτλο «Παρεμβάσεις στην οργάνωση και τη λειτουργία του Υπουργείου Εξωτερικών» στην πραγματικότητα απαρτίζεται από μια σειρά παρεμβάσεων, άλλοτε μικρότερες και άλλοτε λίγο πιο βαθιές, οι οποίες κατά την άποψή μας δεν αλλάζουν ούτε τη δομή ούτε τις βασικές λειτουργίες του Υπουργείου Εξωτερικών.

Κάποιες από αυτές τις παρεμβάσεις ίσως να μην απαιτούσαν καν νομοθέτηση. Σε άλλες χώρες θα γίνονταν με διοικητικές αποφάσεις, εντός του ίδιου του Υπουργείου. Όμως, φοβόμαστε πως η νομολαγνεία είναι ένα μέρος της πολιτικής κουλτούρας της χώρας και για τον λόγο αυτό γίνονται νομοθετικές παρεμβάσεις για να αλλάξουν πράγματα, όπως τον τρόπο συντήρησης των κτιρίων του Υπουργείου Εξωτερικών, τα κριτήρια εισόδου στη Διπλωματική Ακαδημία, τις αρμοδιότητες κάποιων τμημάτων του Υπουργείου Εξωτερικών και ούτω καθεξής. Αυτά, ίσως σε μία διαφορετικής μορφής διοίκηση να μην απαιτούσαν νομοθετική παρέμβαση.

Προτού μιλήσω για το νομοσχέδιο σε πρώτο χρόνο, διότι θα εξειδικεύσω τις κριτικές που έχουμε στην τρίτη επιτροπή, θα ήθελα να κάνω και μια διαδικαστική παρατήρηση. Το νομοσχέδιο έρχεται σε μια πάρα πολύ λάθος στιγμή για τον προγραμματισμό της Βουλής. Αυτό είναι θέμα της Βουλής περισσότερο, διότι αυτή τη βδομάδα συζητούμε μια σειρά από νομοσχέδια, τα οποία είναι μάλιστα και έκτακτα διότι είναι νομοσχέδια που θα επηρεάσουν τον Προϋπολογισμό. Την επόμενη βδομάδα, από την Τετάρτη και για πέντε μέρες, θα συζητήσουμε τον Προϋπολογισμό και εν μέσω όλης αυτής της, αν θέλετε, πιεστικής κατάστασης, έρχεται ένα νομοσχέδιο, το οποίο καλό θα ήταν πραγματικά να το συζητήσουμε και να το μελετήσουμε σε βάθος. Διότι, μία συζήτηση για τη δομή του Υπουργείου Εξωτερικών και είναι κάτι το οποίο χρειάζεται.

Φοβόμαστε, όμως, ότι με τον τρόπο που έχει παρεισφρήσει το νομοσχέδιο στη νομοθετική λειτουργία της Βουλής, χάνουμε την ευκαιρία να κάνουμε μια πιο διεξοδική και ουσιαστική συζήτηση. Θα πρέπει να παρατηρήσουμε επιπλέον, ότι όλο το νομοσχέδιο αποτελεί τροποποίηση ενός προηγούμενου νόμου της Κυβέρνησης της Νέας Δημοκρατίας, του ν.4781/2021, ο οποίος είχε και αυτός περίπου τον ίδιο σκοπό. Με άλλα λόγια πρέπει να ξεκαθαρίσουμε, ότι εδώ δεν έχουμε μία πρώτη μεταρρύθμιση, αλλά αν θέλετε, μια διορθωτική παρέμβαση από την πλευρά της Κυβέρνησης, η οποία έρχεται στην ουσία να διορθώσει τον εαυτό της.

Τώρα, επί της ουσίας, το ερώτημα που θέτει το νομοσχέδιο, είναι κατά πόσο χρειάζεται μία μεταρρύθμιση της δομής και λειτουργίας του Ελληνικού Υπουργείου Εξωτερικών. Η άποψή μας είναι, ότι αυτό σαφώς και χρειάζεται και πιστεύουμε, ότι μια τέτοια αλλαγή θα έπρεπε να πάει σε πολύ μεγαλύτερο βάθος, με σκοπό να εκσυγχρονίσει συθέμελα και τις δομές και τη λειτουργία του Διπλωματικού Σώματος, καθώς και του Υπουργείου Εξωτερικών.

Τι εννοούμε με αυτό; Θεωρούμε ότι οι διαδικασίες και η δομή του Υπουργείου Εξωτερικών να είναι τέτοιες, ώστε να φύγουμε πλέον από την παραδοσιακή, παθητική και αν θέλετε, διεκπαιρωτική προσέγγιση, που το Υπουργείο Εξωτερικών και υπάλληλοί του, έχουν τις τελευταίες δεκαετίες απέναντι στις αποφάσεις της εξωτερικής πολιτικής και να περάσουμε σε αυτό που η διεθνής βιβλιογραφία αποκαλεί, «πρωτοβουλιακή διπλωματία», δηλαδή, διπλωμάτες οι οποίοι να είναι πιο δυναμικοί, να μπορούν να παίρνουν πρωτοβουλίες, να ξέρουν καλά τις τεχνικές της διαπραγμάτευσης, έτσι όπως έχουν εξελιχθεί σήμερα και να είναι, στην πραγματικότητα, εφάμιλλοι και των πιο ικανών συναδέλφων τους διπλωματών από τις σύγχρονες ευρωπαϊκές και δυτικές χώρες, αλλά και από κάποιες μη-δυτικές χώρες οι οποίες επίσης έχουν ισχυρή παράδοση στις διεθνείς σχέσεις και στη διπλωματία, όπως είναι η Κίνα, για παράδειγμα.

Υπό αυτή την έννοια, θεωρούμε, ότι η ευκαιρία που έχει το νομοσχέδιο να καταστήσει τη δομή και τη λειτουργία του Υπουργείου Εξωτερικών, ως περισσότερο αξιοκρατική και περισσότερο ανοικτή προς την κοινωνία, δεν επιτυγχάνεται, αντιθέτως διατηρείται με αυτό τον τρόπο η κουλτούρα του ελιτισμού που διέπει τον τρόπο λειτουργίας του Υπουργείου Εξωτερικών- παραδοσιακά και διαχρονικά πρέπει να πω- και επίσης τις νοοτροπίες των κατεστημένων, αν θέλετε, τρόπων λειτουργίας που έχει υπάρξει το ειδοποιό γνώρισμα αυτής της διπλωματικής παράδοσης που έχουμε στη χώρα.

Η ελληνική εξωτερική πολιτική χρειάζεται να έχει ένα πιο δυναμικό, αξιοκρατικό, σύγχρονο και αποτελεσματικό Υπουργείο Εξωτερικών, διότι οι στόχοι της είναι φιλόδοξοι. Φιλοδοξεί να παίξει έναν ρόλο μέσα στον δυτικό κόσμο, ο οποίος να ανταπεξέρχεται στις προκλήσεις που αντιμετωπίζει και η Ελλάδα βρίσκεται σε ένα σταυροδρόμι περιφερειών και περιοχών, το οποίο απαιτεί από την χώρα να είναι διαρκώς σε εγρήγορση, διαρκώς να παίρνει πρωτοβουλίες και διαρκώς να ανταποκρίνεται σε απρόβλεπτες καταστάσεις, συνεπώς ο δυναμισμός του διπλωματικού Σώματος είναι καίρια προϋπόθεση για την επιτυχία της εξωτερικής πολιτικής και φοβόμαστε, ότι το νομοσχέδιο αυτό κάνει πολύ λίγα, στην καλύτερη περίπτωση- αν υποθέσουμε ότι κάνει κάτι- για να αντιμετωπίσει αυτές τις προκλήσεις.

Θα χρησιμοποιήσω τώρα κάποια ενδεικτικά παραδείγματα από το πρώτο μέρος του νομοσχεδίου, που αφορούν τις τροποποιήσεις στην Ελληνική Διπλωματική Ακαδημία.

Για παράδειγμα, το άρθρο που αφορά τη Διοίκηση της Ελληνικής Διπλωματικής Ακαδημίας, προβλέπει τη σύσταση ενός εξαμελούς εκπαιδευτικού συμβουλίου, για τη διοίκηση. Η Ελληνική Διπλωματική Ακαδημία για όσους μας παρακολουθούν είναι εκεί που οι διπλωμάτες, οι νέοι διπλωμάτες, εκπαιδεύονται για να γίνουν διπλωμάτες, αλλά παρέχει επίσης και μια δια βίου αν θέλετε, μια συνεχή εκπαίδευση στο διπλωματικό σώμα, σε όλη την καριέρα ενός διπλωμάτη, αλλά και υπαλλήλου του Υπουργείου Εξωτερικών.

Η Διπλωματική Ακαδημία ενώ είναι εκπαιδευτικό όργανο κατά βάση, το Διοικητικό Συμβούλιο, το Εκπαιδευτικό Συμβούλιο, αποτελείται από έναν ακαδημαϊκό και από άλλα 5 άτομα τα οποία δεν είναι ακαδημαϊκοί. Φανταστείτε, δηλαδή, να μιλάμε για την Ελληνική Διπλωματική Αντιπροσωπεία στον Ο.Η.Ε., να είναι μια εξαμελής αντιπροσωπεία και αυτή με βάση το νόμο να πρέπει, να έχει πέντε ακαδημαϊκούς και μόνο έναν διπλωμάτη, θα ήταν αστείο. Όμως εδώ, συμβαίνει το ίδιο πράγμα.

Με άλλα λόγια, η προσπάθεια εδώ είναι να έχει καθαρά υπηρεσιακό χαρακτήρα η Ελληνική Διπλωματική Ακαδημία, τη στιγμή που θα πρέπει να έχει πρωτίστως ακαδημαϊκού χαρακτήρα. Αυτός θα ήταν ένας τρόπος να εκσυγχρονιστεί πραγματικά η εκπαίδευση του προσωπικού του Υπουργείου Εξωτερικών και των διπλωματών ιδιαιτέρως. Δηλαδή, να έχουν μια έντονα αναλυτική ακαδημαϊκή αλλά αν θέλετε και πρακτική ακαδημαϊκή εκπαίδευση, κάτι το οποίο δεν φαίνεται να ξεκινάει από το κεφάλι, όπως θα έπρεπε. Αυτό είναι ενδεικτικό, αλλά θα πάρω και ένα άλλο σημείο, και επειδή, νομίζω ότι ο χρόνος πιέζει θα κλείσω και με μια τελική παρατήρηση.

Ένα δεύτερο σημείο αναφορικά με την Ελληνική Διπλωματική Ακαδημία, είναι η προϋπόθεση εισαγωγής, συγγνώμη δεν αφορά την Ελληνική Διπλωματική Ακαδημία. Αφορά, τα παρακάτω άρθρα, για την συνεχιζόμενη προϋπόθεση ένταξης στο διπλωματικό σώμα του να γνωρίζει αυτός που κάνει ή αυτή που κάνει αίτηση, άριστα αγγλικά και γαλλικά και αυτή είναι μια πολύ παραδοσιακή αντίληψη. Η ιδέα ότι ο διπλωμάτης πρέπει να μιλάει άριστα γαλλικά, δεν είναι πλέον πρώτης προτεραιότητας, ήταν παλιά τον 19ο αιώνα οπωσδήποτε μέχρι και τον μεσοπόλεμο, οπωσδήποτε. Είναι κάτι το οποίο διατηρούμε ακριβώς μέσα από αυτή την παραδοσιακή νοοτροπία που θεωρώ ότι θα πρέπει, να απαλλαγούμε από αυτήν.

Ένας επιτυχημένος διπλωμάτης θα πρέπει, οπωσδήποτε να γνωρίζει αγγλικά και μία άλλη από ένα φάσμα, μικρό ίσως, ξένων γλωσσών. Καλό θα ήταν να έχουμε διπλωμάτες οι οποίοι μιλούν μια γκάμα γλωσσών, ούτως ώστε να υπηρετούν στις χώρες όπου θα υπηρετούν και να μπορούν να έχουνε την βαθύτερη γνώση που χρειάζεται να έχει ένας καλός διπλωμάτης του πολιτισμού, αλλά και των πολιτικών παραδόσεων των χωρών αυτών. Θα αναβάλω οποιαδήποτε εξειδικευμένα σχόλια για το κεφάλαιο Γ που είναι το δεύτερο και μεγαλύτερο μέρος του νομοσχεδίου και που αφορά την οργάνωση του Υπουργείου Εξωτερικών για την τρίτη συνεδρίαση.

Ωστόσο, με την άδεια σας κυρία Πρόεδρε, να κάνω μια γενική παρατήρηση. Έχοντας διεθνή εμπειρία από τις δομές και λειτουργίες μιας σειράς Υπουργείων Εξωτερικών λόγω του επαγγέλματός μου, θα πρέπει να σημειώσω ότι οι αλλαγές, οι τροποποιήσεις που προτείνει το νομοσχέδιο, διέπονται από μία έντονα δημόσιοϋπαλληλική προσέγγιση. Αυτή, αν θέλετε συνδυάζεται επίσης, με μία εμφανή συγκεντρωτική διοικητική αντίληψη, που δίνει στην ηγεσία του Υπουργείου πολύ μεγάλες εξουσίες, ενώ κάποιες από αυτές τις αποφάσεις για τη νέα δομή και οργάνωση του Υπουργείου θα έπρεπε, να λαμβάνονται ίσως μακρύτερα από το γραφείο του ίδιου του Υπουργού. Γιατί ακριβώς, για να μην διαιωνίζεται η συμπεριφορά και η κουλτούρα των πελατειακών σχέσεων, που τείνει να γίνεται. Ιδιαίτερα, από το γεγονός πρέπει να κρίνουμε, ότι οι αλλαγές αυτές δεν αποσκοπούν να διατηρηθούν μόνο στη διάρκεια του βίου της παρούσας Κυβέρνησης, αλλά στο μέλλον. Κάποτε θα έρθει ένας άλλος Υπουργός Εξωτερικών και δεν θα πρέπει να έχει ο Υπουργός Εξωτερικών ορισμένες από τις υπερεξουσίες που έχει σύμφωνα με τις διατάξεις του δεύτερου μέρους του Υπουργείου. Με άλλα λόγια θα θέλαμε κάτι πολύ πιο ουσιαστικό, πιο αποφασιστικό αν θέλετε και ριζοσπαστικό στον τρόπο που αναδιαρθρώνει τη δομή και τις λειτουργίες του Υπουργείου Εξωτερικών. Σας ευχαριστώ.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ευχαριστώ τον κύριο Καζαμία. Τον λόγο έχει τώρα, ο κ. Ζερβέας Ειδικός Αγορητής της Κ.Ο. «Σπαρτιάτες». Ορίστε.

**ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «Σπαρτιάτες»):** Ευχαριστώ, κυρία Πρόεδρε. Κυρία Υπουργέ, κυρίες και κύριοι, είμαστε αναφανδόν υπέρ οποιασδήποτε προσπάθειας εκσυγχρονισμού του Υπουργείου Εξωτερικών, όσον αφορά τη λειτουργία, τις υπηρεσίες που προσφέρει και βεβαίως την οργάνωσή του. Από εκεί και πέρα, σε πρώτη ανάγνωση, δεν διαπιστώσαμε ότι το παρόν νομοσχέδιο εμπεριέχει κάποια τομή. Είναι κάποιες αλλαγές μείζονος ουσίας. Από κει και πέρα, θα περιμένουμε την τοποθέτηση των φορέων και εμείς, ώστε να έχετε την τελική μας γνώμη, στην κατ’ άρθρον συζήτηση του νομοσχεδίου. Ευχαριστώ πολύ.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ευχαριστώ πολύ τον κύριο Ζερβέα. Στο σημείο αυτό, κυρίες και κύριοι συνάδελφοι, θα μου επιτρέψετε να βγάλω το «καπέλο» της Προέδρου της Επιτροπής, αλλά, ελλείψει Αντιπροέδρου και Γραμματέα, να μην μετακινηθώ από τη θέση μου αλλά να πάρω τον λόγο ως απλός Βουλευτής της Νέας Δημοκρατίας, με τη σύμφωνη γνώμη σας. Συμφωνείτε;

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ωραία, ευχαριστώ.

Κυρία Υπουργέ, είναι βέβαιον ότι το νομοσχέδιο αυτό φέρνει κάποιες ουσιαστικές αλλαγές, οι οποίες είναι απολύτως αναγκαίες και είναι απολύτως αναγκαίες, όπως, παραδείγματος χάριν, το κτιριακό. Δεν ξέρω τι υπονοεί ο συνάδελφος της «Ελληνικής Λύσης», αλλά είναι απολύτως βέβαιον ότι αν συνεχίσουμε με τη λογική της κτηματικής εταιρείας, τα κτίρια μας θα καταρρεύσουν. Όποιος έχει περάσει από το Υπουργείο Εξωτερικών, ξέρει πάρα πολύ καλά ότι οι αποφάσεις πρέπει να ληφθούν και πρέπει να ληφθούν γρήγορα, υπό την προϋπόθεση βεβαίως ότι υπάρχουν χρηματοδοτήσεις.

Εγώ θέλω να ξεκινήσω από το πρώτο, το οποίο έθεσαν όλοι οι συνάδελφοι και στο οποίο η Επιτροπή Εξωτερικών και Άμυνας ομονοεί, και αυτό είναι ο Προϋπολογισμός του Υπουργείου Εξωτερικών. Ο Προϋπολογισμός του Υπουργείου Εξωτερικών – εγώ θα μιλήσω και κατά τη διάρκεια του Προϋπολογισμού γι’ αυτό – δεν μπορεί να είναι αυτός ο οποίος είναι σήμερα. Δεν μπορεί, τελεία και παύλα. Δηλαδή, δεν ξέρω μέχρι πού μπορώ και τι δύναμη έχω για να αντιδράσω, αλλά σας διαβεβαιώ ότι θεωρώ ότι είναι απαράδεκτο, και είναι απαράδεκτο διότι συμπεριφερόμαστε στο Ελληνικό Κοινοβούλιο σαν να μην αντιλαμβανόμαστε σε ποιο κόσμο ζούμε. Σαν να μην αντιλαμβανόμαστε ποιες είναι οι παγκόσμιες πραγματικότητες σήμερα, τι καλείται το ελληνικό Υπουργείο Εξωτερικών να κάνει και πώς χρειάζεται να ανταπεξέλθει.

Ποια είναι η ωμή πραγματικότητα; Θα συμφωνήσω με την κυρία Δούρου ότι, πώς είναι δυνατόν να έχουμε απαίτηση να έρθουν νέα παιδιά με προσόντα, με γλώσσες, όταν στο ελεύθερο επάγγελμα σήμερα, με τα προσόντα που απαιτούμε εμείς, στις ειδικές εξετάσεις του Υπουργείου Εξωτερικών, θα βρουν δουλειά με διπλάσιο, ενίοτε και τριπλάσιο, μισθό και να περιμένουμε να προσελκύσουμε νέους ανθρώπους μόνο γι’ αυτό, που ο κ. Καζαμίας έτσι περιπαικτικά ανέφερε, «ελιτισμό του Υπουργείου Εξωτερικών»; Δεν μπορεί αυτό να σταθεί και δεν μπορεί και πρέπει να αντιδράσουμε τώρα.

Πρέπει να αντιδράσουμε τώρα, το ταχύτερο δυνατό, για να δώσουμε στο Υπουργείο τη δυνατότητα πραγματικά να κάνει τη δουλειά του. Και δεν θα μπορεί να κάνει τη δουλειά του, υπό αυτές τις συνθήκες.

Άρα ξεκινώ από αυτό, διότι το θεωρώ το πιο σημαντικό. Μίλησα πριν για τα ειδικά μισθολόγια, τα επιδόματα δηλαδή, της αλλοδαπής. Ελπίζω ότι αυτό θα αντιμετωπιστεί τώρα. Αλλά, ο συνολικός Προϋπολογισμός του Υπουργείου Εξωτερικών είναι πάρα πολύ χαμηλός, απαράδεκτα χαμηλός. Θα κάνουμε λοιπόν μια προσπάθεια και με τους συναδέλφους, όσους μπορέσω να πείσω και από τη Νέα Δημοκρατία. Ελπίζω ότι και οι κύριοι συνάδελφοι της αντιπολίτευσης να βάλουν ένα χεράκι, να αναφερθεί αυτό το θέμα κατά τη διάρκεια της συζήτησης για τον Προϋπολογισμό.

Δεύτερον, συμφωνώ απολύτως με τους συναδέλφους για αυτό το οποίο είπανε για τις γλώσσες. Τα αγγλικά και τα γαλλικά σήμερα δεν μπορεί να αποτελούν το κριτήριο. Το είχαμε ξανασυζητήσει, κυρία Υπουργέ, όταν ήταν Υπουργός ο κ. Δένδιας και το ξανά συζητήσαμε και το θέσαμε ξανά και πάλι τα ίδια έρχονται. Δεν υπάρχει κανένας λόγος.

Πράγματι, είτε αγγλικά και ισπανικά, είτε αγγλικά και γερμανικά, είτε αγγλικά και κινέζικα. Εγώ για να βρω ως Υπουργός – και βρήκα τελικώς, πριν εφευρεθεί το opengov – τον Τάσο Χατζηβασιλείου τότε, έκανα ανοικτή πρόσκληση για να βρω Τουρκολόγο, για να βρω έναν άνθρωπο ο οποίος θα μιλούσε τούρκικα για να τον πάρω στο γραφείο μου. Άρα η δεύτερη γλώσσα νομίζω από μία σειρά γλωσσών μπορεί να προστεθεί και να έχουμε τα αγγλικά και τέλος. Δεν υπάρχει απολύτως κανένας λόγος να έχουμε μόνο αγγλικά και γαλλικά. Παρά την αγάπη μου για την φραγκοφωνή και ήμουν και η Υπουργός που έβαλα την Ελλάδα στην φραγκοφωνή, δεν νομίζω ότι είναι υποχρεωτικό να υπάρχουν μόνο τα γαλλικά. Δεν ξέρω αν έχω δεσμευτεί με την φραγκοφωνή για αυτό.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Όχι, αλλά υπάρχει ένας αντίλογος που συζητήσαμε πολύ, αλλά θα επανέλθω σε αυτό.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ωραία. Θεωρώ πάντως ότι ένας άνθρωπος ο οποίος ξέρει σήμερα καλά κινέζικα π.χ., μαζί με αγγλικά είναι ένας εξαιρετικά χρήσιμος άνθρωπος για το Υπουργείο Εξωτερικών. Δηλαδή μπορεί να μπει και να δουλέψει στο Υπουργείο Εξωτερικών θαυμάσια.

Για τη Διπλωματική Ακαδημία, θα μου επιτρέψετε να διαφωνήσω, κ. Καζαμία. Θεωρώ πάρα πολύ σημαντικό στη Διπλωματική Ακαδημία να μάθουν να είναι διπλωμάτες. Καταρχήν, οι άνθρωποι που μπαίνουν στην Ακαδημία είναι άνθρωποι οι οποίοι έχουν πτυχίο, δεν τους μαζέψαμε από τον δρόμο, αλλά πρέπει να μάθουν να είναι διπλωμάτες. Ξέρω, ας πούμε, κάποιους ανθρώπους που δεν κάνουν να είναι διπλωμάτες, δεν έχουν καμία ελπίδα να πετύχουν στο Διπλωματικό Σώμα, γιατί καλώς ή κακώς η διπλωματία έχει κάποιες συγκεκριμένες απαιτήσεις. Άρα το να διδάσκονται από διπλωμάτες και μάλιστα διπλωμάτες κύρους, νομίζω ότι είναι σημαντικό. Εγώ σας λέω την προσωπική μου εμπειρία. Μόνο να κερδίσω είχα από αυτούς διπλωμάτες οι οποίοι με συμβούλευαν, γιατί εγώ δεν είχα ως Υπουργός εξωτερικούς συμβούλους, είχα τη Διπλωματική Υπηρεσία του Υπουργείου Εξωτερικών και θεωρώ ότι μόνο κερδισμένη βγήκα από αυτή την ιστορία.

Έρχομαι τώρα στο άρθρο 37, για το οποίο γίνεται πολύς λόγος. Η κυρία Δούρου είπε πριν, το «κατ΄ απόλυτη εκλογή». Το «κατ΄ απόλυτη εκλογή», κυρία Δούρου, υπήρχε πάντοτε στο Υπουργείο και θα υπάρχει πάντοτε σε όλους τους νόμους. Βεβαίως «κατ΄ απόλυτη εκλογή» γίνεται. Δεν υπάρχει άλλος τρόπος. Δεν κατανοήσατε νομίζω ακριβώς ποιο ήταν το πρόβλημα που σας θέσανε οι διπλωματικοί. Το πρόβλημα που σας θέσανε οι διπλωματικοί δεν ήταν αυτό, είναι το θέμα της αιτιολόγησης. Ο παλαιός νόμος, αυτόν που είχα εγώ ως νόμο και πέρασα στο δικό μου Οργανισμό τότε, έλεγε ότι αιτιολογούμε τους ανθρώπους οι οποίοι προάγονται. Δηλαδή, αυτοί οι οποίοι προάγονται, έστω και αν είναι το νούμερο 3 και έχουμε ξεπεράσει το νούμερο 2, αιτιολογούμε αυτούς που προάγονται και αφήναμε τους άλλους. Περνούσαμε, βέβαια, από πάνω, από τη μεριά της επετηρίδας, χωρίς όμως χαρακτηρισμούς, χωρίς δηλαδή να εξηγούμε το γιατί. Τώρα έρχεται να γίνει το ανάποδο.

Το Υπουργείο Εξωτερικών δεν είχε κακές εμπειρίες από τις προαγωγές εκτός από μία, και λυπάμαι που θα το πω, αλλά θα το πω τώρα με το όνομά τους για να μην μπλεκόμαστε. Η μόνη φορά που έγιναν προαγωγές, από τον πάτο προς τα πάνω κ.ο.κ., ήταν επί Κοτζιά. Ο Κοτζιάς θεώρησε ότι μπορούσε να πάρει έναν άνθρωπο από κάτω, να τον πάει πάνω και να κάνει τις μεγάλες αναστατώσεις στο Υπουργείο. Εμείς που ήμασταν – πώς μας χαρακτηρίσατε, κ. Καζαμία; – πιο παραδοσιακοί, δεν κάναμε τέτοια άλματα.

Τι φοβάται τώρα το Υπουργείο, ιδιαίτερα οι νεότεροι διπλωμάτες με τους οποίους ήρθαμε κι εμείς σε επαφή ήρθατε και εσείς; Φοβάται μην τυχόν και διά του άλλου τρόπου που γίνεται – επαναλαμβάνω το «κατ΄ επιλογή» είναι «κατ΄ επιλογή», δεν τίθεται θέμα – μήπως ο χαρακτηρισμός των ανθρώπων που μένουν πίσω, που ξεπερνιούνται, μένει στον φάκελό τους και άρα δημιουργήσει ένα προηγούμενο αρνητικό.

Είναι ένα θέμα που πρέπει να το δούμε είναι γιατί ο Κοτζιάς αυτές τις επιλογές τις οποίες έκανε, τις έκανε με το δικό μου νόμο. Δηλαδή μπόρεσε να τις κάνει με το δικό μου νόμο, τον παλιό, αλλά τώρα, εν πάση περιπτώσει, αυτός είναι ο προβληματισμός. Νομίζω, κυρία Υπουργέ, ότι είναι ένα θέμα που μπορούμε να κουβεντιάσουμε, να το συζητήσουμε, διότι δεν είναι αυτός ο στόχος του Υπουργείου, δεν έχω καμία αμφιβολία, ο στόχος του Υπουργείου στη βάση αυτή είναι να βγει με το «φανάρι του Διογένη» και να βρίσκει διπλωμάτες τους οποίους θέλεις στις διπλωματικές υπηρεσίες, σας διαβεβαιώ. Αλλά για να μην υπάρχουν παρεξηγήσεις, να το συζητήσουμε τώρα που θα έχουμε και την ευκαιρία με τους εκπροσώπους των υπαλλήλων και να το δούμε για το άρθρο 37.

Εγώ αυτά ήθελα να πω εισαγωγικά. Τα είπα σήμερα, κυρίες και κύριοι συνάδελφοι, θα με συγχωρέσετε, διότι τη μεν Δευτέρα θα είμαι με τους φορείς, αλλά μετά πρέπει να πάω στο Συμβούλιο της Ευρώπης στο Παρίσι και έτσι τις 2 μέρες που θα συζητηθούν τα άρθρα δεν θα είμαι, παρά μόνο στην τελευταία, την τέταρτη συνεδρίαση. Γι’ αυτό, κυρία Υπουργέ, συγγνώμη, αλλά τα ανέφερα όλα σήμερα, για να έχω πει την άποψή μου, διότι θα προεδρεύει ο κύριος Καιρίδης στις υπόλοιπες 2 συνεδριάσεις της Επιτροπής. Ευχαριστώ πάρα πολύ.

Ο κ. Συρίγος έχει τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ:** Ευχαριστώ πολύ, κυρία Πρόεδρε. Είναι σαφές ότι πρόκειται για ένα νομοσχέδιο το οποίο επιχειρεί να λύσει πολλά πρακτικά προβλήματα στην καθημερινότητα του Υπουργείου Εξωτερικών. Αναφέρθηκαν ήδη οι διατάξεις για τα κτήρια, εγώ είδα πολλά πρακτικά θέματα σε σχέση με τα νοσήλια των διπλωματικών υπαλλήλων, ένα πρόβλημα διαχρονικό το οποίο επιχειρείται να λυθεί. Θεωρώ χωρίς αμφιβολία ότι είναι προς την απόλυτα θετική κατεύθυνση. Θα επισημάνω μόνον 3 σημεία.

Το πρώτο είναι -συντάσσομαι απολύτως με αυτό που η κυρία Μπακογιάννη για τις γλώσσες- αν και εγώ μιλάω αγγλικά και γαλλικά θεωρώ ότι η επιλογή να χρησιμοποιούμε τις γλώσσες του ΟΗΕ συν κάποιες άλλες γλώσσες ως τρίτη γλώσσα, ελληνικά, αγγλικά και μια ακόμη γλώσσα, θα είναι κέρδος για το Υπουργείο Εξωτερικών και αυτό το έχω δει επανειλημμένως με πολύ καλούς υποψηφίους, οι οποίοι κόβονται στα γαλλικά, παρότι μπορεί να μιλάνε άριστα μια άλλη γλώσσα που για μας μπορεί να είναι εξαιρετικά χρήσιμη, λέω για παράδειγμα τα αραβικά ή τα ισπανικά.

Έρχομαι στο δεύτερο πιο μεγάλο θέμα της Διπλωματικής Ακαδημίας. Κυρία Υπουργέ, έχω την τιμή, εδώ και πολλά χρόνια φοιτητές μου, να είναι εκείνοι που κατά τεκμήριο εισάγονται στη Διπλωματική Ακαδημία. Δυστυχώς έχουν χαθεί εξαιρετικές περιπτώσεις, διότι το εξαιρετικά αυστηρό σύστημα των εξετάσεων ανά μάθημα, «δίνω ένα μάθημα, εάν το περάσω συνεχίζω, αν δεν το περάσω κόβομαι», έχει ως αποτέλεσμα παιδιά με εξαιρετικά προσόντα να μπορεί να κοπούν σε κάποιο μάθημα, να μην πιάσουν την ελάχιστη βάση.

Έχω στο μυαλό μου διάφορες ιδέες, αλλά πιστεύω ότι πρέπει κάποια στιγμή να κάτσουμε να το δούμε. Δηλαδή, αν μπορούμε να έχουμε μια συνολική εικόνα της αποδόσεως του υποψηφίου. Εάν, και λέω το δικό μου τομέα -Διεθνές Δίκαιο- εάν στο Διεθνές Δίκαιο δεν πιάσεις τη βάση, δεν θα με πειράξει αν έχει άριστη βαθμολογία σε όλα τα άλλα. Θα το μάθει στην πορεία. Έχουμε χάσει πολλούς εξαιρετικούς υποψηφίους εδώ και πολλά χρόνια.

Τελευταίο σημείο, αναφέρομαι ειδικότερα στο άρθρο 49, το οποίο αναφέρεται στα ειδικά προσόντα διορισμού στον κλάδο διοικητικού προσωπικού. Αναφέρεστε σε πτυχίο νομικής ή πολιτικών ή οικονομικών επιστημών. Υπάρχουν εδώ και αρκετά χρόνια τα τμήματα διεθνών και ευρωπαϊκών σπουδών, τα οποία έτσι όπως είναι, όπως αναφέρεται, δεν περιλαμβάνονται στους υποψηφίους και τα οποία κατεξοχήν διδάσκουν μαθήματα που σχετίζονται με το διεθνές δίκαιο, με την οικονομία, με τις διεθνείς σχέσεις, με όλα αυτά. Είναι οι κατ’ εξοχήν άνθρωποι που μπορούν να κατευθυνθούν σε αυτές τις σχολές. Απλώς αυτή η επισήμανση. Σας ευχαριστώ πάρα πολύ.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Τον λόγο έχει η κυρία Υφυπουργός.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Ευχαριστώ, κυρία Πρόεδρε. Νομίζω θα μπορούσα να μιλήσω ώρες με όλα αυτά που άκουσα. Κατ’ αρχήν, θέλω να ευχαριστήσω και την Πρόεδρο και την Επιτροπή για τη στήριξη στο Υπουργείο Εξωτερικών και τη στήριξη στο έργο των υπαλλήλων όλων των κλάδων. Ειδικά για την Πρόεδρο, εδώ θα βγάλω το «καπέλο» της Υφυπουργού και θα βάλω το «καπέλο» του διπλωματικού υπαλλήλου, είμαι ακόμα εν ενεργεία διπλωματικός υπάλληλος. Επί θητείας της στο Υπουργείο Εξωτερικών, πραγματικά είχαμε δει βελτίωση και των αποδοχών και των όρων εργασίας. Βέβαια, μετά ακολούθησε η οικονομική κρίση και περάσαμε πολύ δύσκολα ως Υπουργείο, αλλά πάντοτε θυμόμαστε την εποχή σας με πολλή νοσταλγία, πρέπει να πω.

Το νομοσχέδιο αυτό δεν είναι ένα νομοσχέδιο που εξ υπαρχής αντιμετωπίζει τη δομή και την οργάνωση του Υπουργείου Εξωτερικών. Είναι διορθωτικό ή εκσυγχρονιστικό του νομοσχεδίου που υπάρχει από το 2020 - 2021. Ορισμένες διατάξεις χρειάζονται να βελτιωθούν, είτε γιατί ξεπεράστηκαν απ’ τα γεγονότα, είτε γιατί στην εφαρμογή τους δεν αποδείχθηκε ότι πραγματικά ήταν τόσο αποτελεσματικά. Δεν είναι κακό σε ένα νομοσχέδιο τόσο σελίδων να υπάρχουν μερικά άρθρα που θέλουν μια διόρθωση για λόγους πρακτικούς. Μερικά έχουν και ξεπεραστεί από τις εξελίξεις. Άρα, δεν βάζει εξ υπαρχής τη δομή και τη λειτουργία του Υπουργείου Εξωτερικών, προσπαθεί να διορθώσει ορισμένα πράγματα.

Είναι σαφές ότι το Υπουργείο Εξωτερικών έχει πρόβλημα προϋπολογισμού. Το ξέρετε όλοι, το είπατε, δεν χρειάζεται να πω εγώ οτιδήποτε άλλο. Από όπου και να το πιάσει κανείς έχει πρόβλημα προϋπολογισμού. Έχει πρόβλημα λειτουργικό, λειτουργικών δαπανών, που δεν επαρκούν μερικές φορές. Εγώ, ξέρω και έχω ζήσει περιπτώσεις που δε σου φτάνουν ακόμα και για το ρεύμα. Έχει πρόβλημα προϋπολογισμού για τις αποδοχές των υπαλλήλων και εκεί υπάρχουν δύο σκέλη. Υπάρχει το θέμα του ειδικού μισθολογίου για όσους υπηρετούν στο εσωτερικό και του επιδόματος αλλοδαπής για το εξωτερικό. Το ειδικό μισθολόγιο το δικό μας είναι το μόνο που δεν αυξήθηκε μετά το τέλος της κρίσης. Έχει μείνει σε εποχές προ εικοσαετίας και χρειάζεται λίγο να αυξηθεί.

Όσον αφορά τις υπηρεσίες αλλοδαπής, εκεί είναι το μεγάλο πρόβλημα, δεδομένης της κάθετης αύξησης ενοικίων, διδάκτρων, λειτουργικών, που αντιμετωπίζουν οι υπάλληλοι στο εξωτερικό και όπως σωστά είπε η κυρία Δούρου, δεν είναι μόνο η Νέα Υόρκη. Στην Κινσάσα είναι πιο ακριβό το διαμέρισμα από το να το ενοικιάσεις στη Νέα Υόρκη, γιατί στην Κινσάσα είναι δύο συνοικίες που μπορείς να μείνεις. Δεν μπορείς να πας παραπέρα, ούτε θα πάει ο υπάλληλος να μείνει σε ένα υπόγειο. Είναι και οι συνθήκες, με τις οποίες ζεις. Στο Ισλαμαμπάντ αν δεν πας σε μια περιοχή που έχει ασφάλεια, είσαι χαμένος. Άρα, έχουμε τεράστιο πρόβλημα, αλλά δεν θέλω να μπω στο θέμα του προϋπολογισμού. Νομίζω το γνωρίζετε καλύτερα από εμένα.

Το Υπουργείο Εξωτερικών έχει ορισμένες ιδιαιτερότητες. Πρώτον, έχει ιεραρχική δομή και πρέπει να έχει ιεραρχική δομή, είναι λίγο σαν τις Ένοπλες Δυνάμεις. Είναι κατεσπαρμένο σε όλο τον κόσμο, πρέπει να έχει μια ισορροπία, να έχει αυτή τη δομή. Όταν είσαι στο εξωτερικό έχεις επικεφαλής, έχεις δεύτερο, έχεις τρίτο. Εξυπηρετεί τους σκοπούς είναι μάχιμο Υπουργείο. Πολλοί λένε ότι δεν είναι παραγωγικό. Θεωρώ ότι είναι παραγωγικό, αλλά έχει και μία έννοια μάχιμου, όπως είναι περίπου και οι Ένοπλες Δυνάμεις. Δεν μπορείς να καταργήσεις τη δομή στο Υπουργείο Εξωτερικών, δεν θα υπάρχει Υπουργείο Εξωτερικών. Άρα, όταν έχεις ιεραρχική δομή, έχεις έναν επικεφαλής και ο επικεφαλής είναι ο Υπουργός.

Δεν σημαίνει στην πράξη ότι ο Υπουργός ασχολείται με όλα αυτά, γιατί δεν θα κάνει τίποτε άλλο. Ο Υπουργός εκχωρεί πάρα πολλές από αυτές τις αρμοδιότητες στους Γενικούς Διευθυντές, στη Γενική Γραμματέα. Έτσι θα λειτουργήσει το Υπουργείο. Άρα, στην ουσία, αυτά ασκούνται στο όνομα του Υπουργού και φυσικά ενημερώνεται και δίνει τις κατευθύνσεις.

Δεν κάθεται ο Υπουργός κάθε μέρα να ασχολείται με αυτά τα πράγματα. Έχουν εκχωρηθεί, άρα έχει και μια μορφής αυτοδιοίκησης το Υπουργείο Εξωτερικών σε μεγάλο ποσοστό και μάλιστα, στην έννοια αυτή και στην προσπάθεια να έχει περισσότερη αυτονομία και πρωτοβουλίες, η παρούσα κυβέρνηση έκανε και τον θεσμό του να υπάρχει Υφυπουργός Εξωτερικών εκ της υπηρεσίας. Εγώ, είμαι εν ενεργεία διπλωματικός υπάλληλος. Άρα, είμαι μέρος της ιεραρχικής δομής του Υπουργείου Εξωτερικών.

Με αυτή την έννοια, έχει ακόμα περισσότερο αυτενέργεια που έρχεται μέσα από τις τάξεις του Υπουργείου Εξωτερικών. Φυσικά, είμαστε μια δημοκρατική κοινωνία και η πολιτική κατεύθυνση δίνεται από την πολιτική ηγεσία. Δεν είναι δυνατόν να δίνεται μέσα από υπηρεσιακούς παράγοντες, αλλά πιστέψτε με, έχω 44 χρόνια υπηρεσίας και πλην ελαχιστοτάτων εξαιρέσεων η πολιτική ηγεσία πάντοτε έπαιρνε την άποψη της υπηρεσιακής ηγεσίας. Δεν έχω ζήσει εποχές που ναι υπήρχαν εξαιρέσεις δεν μπορώ να πω, αλλά στα 44 χρόνια πάντα θα υπάρχει και κάποια εξαίρεση.

Στη συντριπτική πλειοψηφία και την ρωτάει την υπηρεσιακή ηγεσία και όχι μόνο την υπηρεσιακή ηγεσία, γιατί ο κάθε Πρέσβης κάνει τηλεγραφήματα, κάνει εισηγήσεις και όχι μόνο δεν τον απέτρεψε κανείς, αλλά είναι μέρος της αξιολόγησής του να κάνει εισηγήσεις. Άρα, αυτό το πράγμα είναι κάτι φυσιολογικό. Πολλά πράγματα που είναι μέσα σε αυτόν τον οργανισμό, για εμάς όπως λειτουργεί το Υπουργείο είναι φυσιολογικά. Θέλω λιγάκι να πω για τις τοποθετήσεις. Πρέπει να σας πω ότι στη σημερινή εποχή που ζούμε, σήμερα, το μεγαλύτερο πρόβλημα που έχουμε, και «εφιάλτης» δικός μου είναι, να βρω υπαλλήλους να τους στείλω στις υπηρεσίες. Όχι δεν υπάρχει κομματικό κριτήριο, αλλά δεν υπάρχει καν αξιοκρατικό κριτήριο για οποιονδήποτε βρούμε.

Εδώ δεν υπάρχουν άτομα, μόνο στο εξωτερικό; Η Εσωτερική Υπηρεσία, η Κεντρική Υπηρεσία, η Διεύθυνση Μεσανατολικού έχει έναν επικεφαλής, ένα σύμβουλο, ένα γραμματέα και έναν ακόλουθο που ορκίστηκε την περασμένη εβδομάδα. Αυτή είναι η Διεύθυνση Μεσανατολικού του Υπουργείου Εξωτερικών. Πόσα κομμάτια να τους κάνει κανείς; Συμβούλιο Ασφαλείας.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Κυρία Υπουργέ, είναι δημόσια η συνεδρίαση.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός των Εξωτερικών):** Ναι, αλλά έχουμε λίγα άτομα.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Όχι, είναι δημόσια εννοώ, διότι μεταδίδεται δια μέσου της τηλεόρασης.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός των Εξωτερικών):** Λοιπόν, να πάμε στα συγκεκριμένα θέματα. Ηλικιακό όριο εξόδου, δεν υπάρχει εκεί ηλικιακή διάκριση απλώς είναι πρακτικό το θέμα. Το θέμα είναι πρακτικό με την έννοια ότι όταν μπεις στα 40 σου ή στα 45 σου δεν έχεις χρόνο να προαχθείς. Ο μέσος όρος προαγωγής για να γίνεις Πρέσβης είναι 20 με 25 χρόνια. Αν μπεις στα 40 θα φτάσεις 65 χρόνων και δεν θα έχεις γίνει Πρέσβης.

Ουσιαστικά, δεν έχεις υπηρεσιακή εξέλιξη, άρα δεν έχεις και κίνητρο. Εγώ τα καταλαβαίνω όλα αυτά και είναι κάτι που το συζητήσαμε πάρα πολύ, αλλά δεν έχεις κίνητρο και εκεί υπάρχει ένα θέμα. Το δεύτερο θέμα είναι οι γλώσσες. Το να ξέρεις κινέζικα ή αραβικά είναι πάρα πολύ χρήσιμο, αλλά εκτός Κίνας ή Αραβικών χωρών δεν θα μιλήσεις με κανέναν γι’ αυτό. Τα γαλλικά δυστυχώς στις Βρυξέλλες είναι γλώσσα εργασίας και πρέπει να τα ξέρεις. Αυτό όμως που θα μπορούσαμε να κάνουμε είναι να προσθέσουμε την τρίτη γλώσσα με μοριακή επιδότηση.

Δηλαδή, άμα ξέρεις την τρίτη γλώσσα παίρνεις μόρια και είσαι πιο μπροστά στην επετηρίδα, όπως μπαίνεις και στην ακαδημία. Το θέμα το πώς θα γίνονται οι εισαγωγικές εξετάσεις και πώς θα γίνεται η εισαγωγή στην ακαδημία είναι κάτι για το οποίο θα επανέλθουμε. Αυτό είναι το πρώτο βήμα για πράγματα τα οποία θα έρθουν αλλά θα υπάρξει και επόμενο, γιατί και εμάς μας απασχολεί πολύ το γεγονός στο Υπουργείο ότι μπορεί κάποιος να κοπεί.

Όμως δεν κόβεσαι στα δευτερεύοντα, μόνο στα βασικά, που είναι η ελληνική γλώσσα, καθώς θα πρέπει να ξέρεις ελληνικά, αλλά μπορούμε να φέρουμε βελτιώσεις στα αξιόλογα άτομα για να μην κόβονται όπως είπατε. Τώρα, εάν πάρεις 5 και πάρεις 4,5 να μην κόβεσαι εκεί και πρέπει να σας πω ότι γίνεται μια ιδιαίτερη προσπάθεια, γιατί ιδιαίτερα το Διεθνές Δίκαιο εξετάζεται από καθηγητές Πανεπιστημίου για να μην κόβουν κάποιον στην κόψη του ξυραφιού. Άρα, γίνεται αυτή η προσπάθεια, αλλά αυτό πρέπει να θεσμοθετηθεί και ίσως εκεί πρέπει να μπει το θέμα της επιπλέον γλώσσας.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ναι, και τα Αγγλικά είναι γλώσσα εργασίας.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός των Εξωτερικών):** Αυτή τη στιγμή στην Ευρωπαϊκή Ένωση πολλά γίνονται γαλλικά και ιδίως μετά την αποχώρηση της Αγγλίας, είναι και τα δύο, αλλά δεν κινείσαι με την ίδια άνεση στις Βρυξέλλες αν δεν ξέρεις έστω μερικά γαλλικά.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Μεταξύ των μερικών γαλλικών και των γαλλικών που ζητάμε εμείς ως Υπουργείο Εξωτερικών.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός των Εξωτερικών):** Πρέπει να ξέρεις γαλλικά στις Βρυξέλλες.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Βρέ παιδί μου, ας ξέρει λίγα και ας ξέρει τέλεια αραβικά.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός των Εξωτερικών):** Που θα πάει με τα αραβικά; Μόνο στον αραβικό κόσμο και κανείς δεν υπηρετεί συνέχεια στον αραβικό κόσμο.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ισπανικά; Θα μπορεί να πάει σε πάρα πολλά μέρη.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός των Εξωτερικών):** Δεν έχουμε εκεί πολλές πρεσβείες. Τα γαλλικά είναι αναγκαία, το ότι πρέπει να προστεθεί επιπλέον, σίγουρα. Κατ’ αρχήν στις Βρυξέλλες, στην Ευρωπαϊκή Ένωση, δεν μπορείς να πάρεις καμία θέση στην Ε.Υ.Ε.Δ. απ’ αυτούς που στέλνουμε εάν δεν ξέρεις γαλλικά, γιατί περνάς εξετάσεις.

Άρα, ο ίδιος θα έχει πρόβλημα με έλλειψη γαλλικών. Σίγουρα θα έχει πρόβλημα, αλλά μπορούμε να προσθέσουμε, όπως ήταν και παλιά.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Παλιά εθεωρείτο, τουλάχιστον απ’ ό,τι θυμάμαι εγώ, ήταν προσόν πρόσθετο, εάν είχες πρόσθετες γλώσσες. γερμανικά, ισπανικά κτλ.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Αυτό πρέπει να επανέλθει και έπαιρνες και μοριοδότηση. Aυτό πρέπει να επανέλθει. Είναι αναγκαίο. Aλλά, πολλοί συνάδελφοι, και το θέλουμε και εμείς, στην καριέρα τους να περνάνε ένα διάστημα στην Ε.Υ.Ε.Δ. ή σε υπηρεσίες της Ευρωπαϊκής Ένωσης στο εξωτερικό. Δεν μπορούν ούτε αίτηση να κάνουν χωρίς γαλλικά. Τα γαλλικά είναι αναγκαία. Το ότι πρέπει να προσθέσουμε την έξτρα γλώσσα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Πάντως είναι αυτονόητο να ξέρουν δύο γλώσσες, αγγλικά και γαλλικά. Είναι αυτονόητο, η επιπρόσθετη γλώσσα θα ήταν καλό να προβλέπεται αλλά αυτονόητο δύο γλώσσες, αγγλικά και γαλλικά. Εσείς ξέρετε ότι είναι και διπλωματική γλώσσα τα γαλλικά. Και ξέρετε και γαλλικά.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ενδεχομένως μπορούσαν να αντικατασταθούν τα γαλλικά. Δεν μπορούν να αντικατασταθούν τα γαλλικά, οκ, να μπορούν να προστεθούν όμως.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):**  Μπορεί να προστεθεί. Υπήρχε παλιά και μπορεί να προστεθεί και με γενναία μοριοδότηση, που έχει σημασία η σειρά στην επετηρίδα. Μετά, αυτό μπορούμε να το προσθέσουμε.

Όσον αφορά τώρα, ρωτήσατε για τα 35 χρόνια. Τα 35 χρόνια, αν δεν τα έχεις συμπληρώσει, δεν παίρνεις σύνταξη ούτως η αλλιώς. Γι’ αυτό γράφεται, δηλαδή αν δεν έχεις συμπληρώσει 35ετία, πας στα 67 ούτως ή άλλως, δεν χρειάζεται απόφαση Υπουργού, δεν χρειάζεται τίποτα. Μιλάμε αυτή η διετία είναι από αυτούς που είναι έχουν 65 χρόνια και έχουν συμπληρώσει τα 35 χρόνια εκεί. Τώρα το θέμα του να πάει το όριο ηλικίας στα 67, είναι κάτι το οποίο και το συζητάμε και κάποια στιγμή θα γίνει. Απλώς κέρδισαν συνάδελφοι, απόφαση στο Εφετείο αλλά περιμένουμε την απόφαση του Συμβουλίου της Επικρατείας. Μόλις βγει απόφαση από το Συμβούλιο της Επικρατείας, ανάλογα αυτό το θέμα δίνει μια προσωρινή.

Ένα θέμα, το σημείο αυτό στο οποίο αναφερθήκατε για την άδεια μητρότητας, είναι μόνο για την ανατροφή τέκνου, το 9μηνο. Αυτό δεν είναι καινούργιο, έτσι ήταν και στον προηγούμενο οργανισμό. Το παίρνεις αλλά πρέπει να είσαι στην κεντρική υπηρεσία. Διότι, είναι προφανές ότι δημιουργεί τεράστια δυσλειτουργία, να’ σαι στο εξωτερικό. Συνήθως, οι υπηρεσίες του εξωτερικού είναι πάρα πολύ μικρές, η στελέχωση είναι μικρή, αν φύγει κάποιος για 9 μήνες και δεν μπορεί να αντικατασταθεί αυτό το εννεάμηνο, δεν μπορεί να του πάρεις την οργανική θέση, έχουμε πρόβλημα δυσλειτουργίας, πραγματικό. Οπότε, εκεί είναι το ζήτημα, δεν είναι όμως κάτι που άλλαξε τώρα, ήταν και στον προηγούμενο οργανισμό.

Όσον αφορά το θέμα του Ο.ΟΣ.Α.. Το Ο.Ο.Σ.Α. είναι ένα θέμα που πάει και έρχεται, μεταξύ Υπουργείων Εθνικής Οικονομίας και Εξωτερικών. Αυτή, η όλη ρύθμιση, ήρθε από το Υπουργείο Εθνικής Οικονομίας, διότι για πρακτικούς λόγους αυτά τα θέματα δεν μπορούν να τα διαχειριστούν. Έχουμε άπειρες ομάδες εργασίας που δεν πάει κανένας. Ενώ, αν είναι του Υπουργείο Εξωτερικών, εμείς είμαστε.

**ΔΗΜΗΤΡΙΟΣ ΜΑΝΤΖΟΣ (Εισηγητής Μειοψηφίας):** *Ομιλία εκτός μικροφώνου*

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Τώρα πλέον θα πηγαίνουμε, γιατί έρχεται σε εμάς, έρχεται στο Υπουργείο.

**ΔΗΜΗΤΡΙΟΣ ΜΑΝΤΖΟΣ (Εισηγητής Μειοψηφίας):** *Ομιλία εκτός μικροφώνου*

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Γιατί έχουμε ανθρώπους εμείς ήδη στο Παρίσι, έχουμε, μπορούμε να το κάνουμε. Εμάς, είναι αυτή η δουλειά μας, στο Υπουργείο Εξωτερικών, το Υπουργείο Οικονομικών, Εθνικής Οικονομίας, και είναι κάτι το οποίο το ίδιο το Υπουργείο Εθνικής Οικονομίας ήθελε. Ο μόνιμος αντιπρόσωπος μας στον Ο.Ο.Σ.Α. το έχει κάνει θέμα, είναι αρκετό καιρό που το συζητάει και είναι, όλο έρχεται από το Υπουργείο Εθνικής Οικονομίας και απλώς επανέρχεται σε εμάς, κυρίως ως προς τη διαχείριση των θεμάτων.

Όσον αφορά το θέμα των θεωρήσεων των φοιτητών, εδώ υπάρχει ένα θέμα. Και το Πανεπιστήμιο Αθηνών δίνει τα χαρτιά για τις εισαγωγές τελευταία στιγμή. Και δεν προλαβαίνουμε. Έχουμε και υποστελέχωση, αυτό δεν το συζητάμε, δεν προλαβαίνουμε να κάνουμε τη διαδικασία εγκαίρως μέχρι να τελειώσει η διαδικασία. Δεν αμφισβητώ την υποστελέχωση, δεν είναι κάτι, αυτό το ξέρουμε όλοι. Αλλά δεν είναι κάτι το οποίο μπορούμε να το κάνουμε μέσα σε ένα μήνα, ιδίως από χώρες όπου η γνησιότητα των χαρτιών, των εγγράφων, είναι κάτι που δεν μπορείς και να το δεχτείς, να τα δεχθείς έτσι, πρέπει να τα ελέγξεις πολύ.

Ένα θέμα, όμως, που θέλω να αναφερθώ πολύ είναι το θέμα της Γενικής Γραμματείας Ευρωπαϊκών Υποθέσεων και τις Ευρωπαϊκές Υποθέσεις. Έτσι όπως ήταν το σύστημα μέχρι σήμερα με το συγκρότημα των Ευρωπαϊκών Υποθέσεων, δεν λειτουργούσε. Δεν λειτουργούσε, διότι πρακτικά τα πολιτικοστρατιωτικά θέματα δεν ήταν στο Γ΄ συγκρότημα, δεν ήταν στο συγκρότημα Ευρωπαϊκών Υποθέσεων, ήταν στο Πολιτικών Υποθέσεων. Άρα, όλα τα πολιτικοστρατιωτικά ήταν εκεί.

Όσον αφορά τα θέματα των παραγωγικών Υπουργείων (αλιεία, γεωργία, οτιδήποτε) δεν έρχονταν μέσω Υπουργείου Εξωτερικών ούτως ή άλλως, διότι πλέον είναι τόσο στενές οι κοινοτικές πολιτικές και όλα αυτά τα Υπουργεία έχουν ανθρώπους στις Βρυξέλλες, άρα το Υπουργείο Εξωτερικών είχε τη Διεύθυνση και δεν έκανε τίποτα.

Τα θέματα που υπήρχαν στο Γ΄ συγκρότημα ήταν τα θεσμικά, η διεύρυνση και τα διασυνοριακά προγράμματα. Αυτά είναι βαθιά πολιτικά όλα. Η διεύρυνση είναι ό,τι πιο πολιτικό υπάρχει και έχοντας διατελέσει Γενική Διευθύντρια Ευρωπαϊκών Υποθέσεων έχω περάσει ατέλειωτες ώρες προσπαθώντας, γιατί ήταν συναρμόδια η πολιτική διεύθυνση με τη διεύθυνση Γ1 τότε που είχαμε, όπου δεν μπορείς ένα βαθιά πολιτικό θέμα να το βάλεις μέσα σε τεχνοκρατικά όρια.

Άρα, αυτό που έγινε και που σιγά - σιγά γίνεται, γιατί κάθε μεταβολή θέλει χρόνο για να μπορέσει να ενσωματωθεί το σύστημα στην καινούργια του μορφή, είναι βαθιά πολιτικό. Η πολιτική διεύθυνση που ασχολείται με τα Βαλκάνια και αυτοί που ήταν εμπειρογνώμονες πήγαν εκεί. Άρα, υπάρχει μια περισσότερη ώσμωση.

Ακόμα και θέματα θεσμικά, όπως η ομοφωνία ή η κατάργηση της ομοφωνίας και αυτό είναι βαθιά πολιτικό. Μετά τη Λισσαβόνα η έννοια των καθαυτό ευρωπαϊκών θεμάτων δεν υπάρχει. Είναι όλα πολιτικά, βαθιά πολιτικά. Άρα, ήταν πολύ πιο λειτουργικό αντί να κάνουμε μία ισορροπία τι ανήκει σε ποιόν, λειτουργικό και πρακτικό, να πάμε στο πολιτικό κομμάτι. Δεν εξαφανίστηκαν. Έτσι ή αλλιώς η εξωτερική πολιτική σήμερα διεξάγεται σε πολλά επίπεδα. Διεξάγεται στο επίπεδο το εθνικό, στο επίπεδο της Ευρωπαϊκής Ένωσης, εξίσου σημαντικό, και στο επίπεδο των Διεθνών Οργανισμών.

Άρα, το πρώτο κομμάτι που είναι ευρωπαϊκό και πολιτικό ενσωματώνεται, γιατί δεν μπορεί να χωρίσει και σε βάθος χρόνου η δική μου προσωπική άποψη είναι ότι όλα τα θέματα θα μοιράζονται γεωγραφικά και όχι κατά θεματικές, διότι πού τελειώνει το πολιτικό και αρχίζει το οικονομικό, που τελειώνει το οικονομικό και αρχίζει το ευρωπαϊκό, που τελειώνει το ευρωπαϊκό και είναι πολιτιστικό.

Η εξωτερική πολιτική είναι ενιαία. Μπορεί να έχεις θεματικές αρμοδιότητες, δηλαδή να έχεις έναν Υφυπουργό που να ασχολείται με τα εμπορικά, οικονομικά, όπως έχουμε, αλλά στην ουσία η πολιτική δεν χωρίζεται, διότι έχουμε προβλήματα, εάν έχεις ένα θέμα με μια χώρα είναι και τα δύο, είναι και τα τρία μαζί. Το πρώτο βήμα έγινε με τα ευρωπαϊκά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Εγώ συγνώμη, κυρία Υπουργέ, λίγο θα επιμείνω σε ένα πράγμα για να μου το διευκρινίσετε.

Εγώ θα συμφωνούσα, αν όμως συμφωνούσαμε σε ένα πράγμα. Το λάθος ήταν, τουλάχιστον έτσι όπως το έζησα εγώ, ότι τα ευρωπαϊκά θέματα είχαν μία αντιμετώπιση τεχνοκρατική, ενώ για μένα ήταν και είναι πάρα πολύ πολιτικά. Δεν είναι το θέμα αν θα πάνε στην πολιτική διεύθυνση. Το θέμα είναι, αν τα ευρωπαϊκά θέματα, εγώ τουλάχιστον, το προσπάθησα και στο μυαλό μου να ξεφύγουμε. Είναι όπως όλη η Ευρωπαϊκή Ένωση που αποδυναμώνεται απ’ τον κόσμο, από τις κοινωνίες, να έχει αυτή την τεχνοκρατική αντίληψη, ενώ πρέπει να είναι πολιτική και οι ίδιες οι διευθύνσεις οι ευρωπαϊκές πολιτικές, το να συγχωνευτούν σε ένα πολιτικό, εκεί μήπως χαθεί ένα κρίσιμο κομμάτι, ειδικά αυτές τις περιόδους.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών)**: Ακριβώς την ίδια σκέψη. Εάν δείτε δε τώρα το Οργανόγραμμα της Εσωτερικής Υπηρεσίας, που κάποια στιγμή θα βγει, τα θεσμικά, έτσι όπως είναι, γίνονται πολιτική διεύθυνση ανεξάρτητη, αυτοτελής. Η διεύρυνση μπαίνει γεωγραφικά αναγκαστικά και τα πολιτικοστρατιωτικά είναι ήδη πολιτική διεύθυνση. Είναι ακριβώς αυτό, βαθιά πολιτικά, πιο πολιτικά δεν γίνεται και δεν πρέπει να αντιμετωπίζονται ως τεχνοκρατικά και για αυτό δεν είναι ότι εξαφανίστηκαν τα ευρωπαϊκά. Ίσα - ίσα πήραν τη θέση που τους αρμόζει σαν ένα κομμάτι των πολιτικών θεμάτων. Αυτό ακριβώς που λέτε και εσείς.

Πρέπει να βγει το Οργανόγραμμα για να το δείτε και στην πράξη πώς ακριβώς είναι. Δεν χάθηκαν οι διευθύνσεις, οι διευθύνσεις είναι ίδιες, απλώς πέρασαν στο πολιτικό κομμάτι και μάλιστα προστέθηκαν και μία - δυο διευθύνσεις, όπως των κυρώσεων, η οποία πήγε στο οικονομικό κομμάτι, γιατί έχει πολλά οικονομικά στοιχεία.

Υπάρχει ένας εκσυγχρονισμός που μετά τη Λισαβόνα άλλαξε και η Ε.Ε. και ίσως αργότερα θα χρειαστεί κι άλλος εκσυγχρονισμός δεν είναι κάτι στατικό, αλλά δεν είναι η λογική την οποία λέτε. Είναι βαθιά πολιτικά, δεν είναι τεχνοκρατικά.

Ένα άλλο θέμα από αυτά που θέσατε, το εκπαιδευτικό, νομίζω απάντησε η κυρία Υπουργός πως γίνεται η διπλωματική ακαδημία. Όταν εγώ μπήκα στο Υπουργείο η διπλωματική ακαδημία μας ξαναέκαναν αγγλικά, μας ξαναέκαναν γαλλικά, ενώ είχαμε περάσει εξετάσεις, ξανακάναμε τα μαθήματα στα οποία είχαμε εξετασθεί. Γίνεται μια τεράστια προσπάθεια να είναι η εκπαίδευση στη διπλωματική ακαδημία τεχνοκρατική, για τις δεξιότητες που χρειάζεται κάποιος σ’ αυτό το επάγγελμα που είναι κάτι διαφορετικό.

Θέλω να κάνω μια τελευταία παρατήρηση. Στα 200 τόσα χρόνια που η Ελλάδα είναι ανεξάρτητη νομίζω ότι σε θέματα εξωτερικής πολιτικής γενικά τα πήγε πολύ καλά, αν συγκρίνουμε με την περιοχή μας, τους γείτονές μας. Η πολιτική ηγεσία του τόπου πάντοτε σημαίνει ότι έπαιρνε, υπό τις προϋποθέσεις της κάθε εποχής, τις σωστές αποφάσεις, αλλά και το Υπουργείο Εξωτερικών τις εκτελούσε με τρόπο, όσο το δυνατόν, καλύτερο. Πρέπει κάποιος να καταλάβει ότι εμείς πίσω μας δεν έχουμε ούτε μια χώρα με το πολιτικό εκτόπισμα της Κίνας ή των Ηνωμένων Πολιτειών, που ούτως ή άλλως θα τους ακούσεις, ούτε μια χώρα που έχει ποτέ τέτοια μεγάλη οικονομικοτεχνική υποδομή και δυνατότητες πάντοτε, δεν είναι μόνο τωρινό, αλλά είναι διαχρονικό. Άρα, προσπαθούμε πάντα για το καλύτερο.

Πάντοτε υπάρχει θέμα βελτίωσης, αλλά νομίζω ότι το Υπουργείο Εξωτερικών έχει αποδείξει ότι μπορεί να αρθεί στο ύψος των περιστάσεων. Σε αυτό πρέπει να σας πω ότι όλο το Υπουργείο Εξωτερικών είναι ευγνώμων στη στήριξη που έχει πάρει από την πολιτική ηγεσία του τόπου όλων των κομμάτων διαχρονική και στο γεγονός ότι, σε πάρα πολύ μεγάλο βαθμό, στην πολιτική ηγεσία του τόπου υπάρχει μία συναίνεση ως προς το που η χώρα πηγαίνει και τι κάνει. Αυτό ίσως είναι το μεγαλύτερο όπλο που έχουμε στη διάθεσή μας. Σας ευχαριστώ πάρα πολύ, ως μέλος της ελληνικής Διπλωματικής Υπηρεσίας.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):** Ευχαριστούμε, κυρία Υπουργέ. Έχω υποχρέωση να διαβάσω τους προτεινόμενους φορείς. Είναι η Ένωση Διπλωματικών Υπαλλήλων ΥΠ.ΕΞ., Σύλλογος Επιστημονικού Προσωπικού της Ειδικής Νομικής Υπηρεσίας ΥΠ.ΕΞ., Ένωση Εμπειρογνωμόνων ΥΠ.ΕΞ., Ένωση Διπλωματικών Υπαλλήλων Οικονομικών και Εμπορικών Υποθέσεων ΥΠ.ΕΞ., Ένωση Ακολούθων Τύπου ΥΠ.ΕΞ., Σύλλογος Μηχανικών Επικοινωνιών και Πληροφορικής ΥΠ.ΕΞ., Σύλλογος Πτυχιούχων Διοικητικών Υπαλλήλων ΥΠ.ΕΞ., Σύλλογος Υπαλλήλων Διοικητικής και Λογιστικής Υποστήριξης, Σύλλογος Επιμελητών ΥΠ.ΕΞ.. Το ΠΑΣΟΚ - ΚΙΝΑΛ πρόσθεσε και το Σωματείο κλάδου Π.Ε. Διοικητικού Προξενικού. Σωστά. Και η «Νέα Αριστερά» την Ένωση Αποφοίτων Εθνικής Δημόσιας Διοίκησης και Αυτοδιοίκησης. Η «Πλεύση Ελευθερίας» το Τμήμα Διεθνών Ευρωπαϊκών και Περιφερειακών Σπουδών του Παντείου Πανεπιστημίου. Κυρία Υπουργέ, είμαστε όλοι περήφανοι για το Υπουργείο Εξωτερικών μας. Ολοκληρώθηκε η συζήτηση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βλάσης Κωνσταντίνος, Γκολιδάκης Διαμαντής, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Κακλαμάνης Νικήτας, Καλαφάτης Σταύρος, Καραμανλής Αχ. Κωνσταντίνος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Νικητιάδης Γεώργιος, Δούρου Ειρήνη (Ρένα), Κασιμάτη Ειρήνη (Νίνα), Μαμουλάκης Χαράλαμπος (Χάρης), Πολάκης Παύλος, Δελής Ιωάννης, Κομνηνάκα Μαρία, Παπαναστάσης Νικόλαος, Συντυχάκης Εμμανουήλ, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Οικονομόπουλος Τάσος, Καζαμίας Αλέξανδρος, Ζερβέας Αλέξανδρος και Σαράκης Παύλος.

Τέλος και περί ώρα 12.55΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ**